**ΚΑΤΑΣΤΑΤΙΚΟ**

1. Σύμφωνα με τις διατάξεις του Ν. 1667/86 περί αστικών συνεταιρισμών και του Ν 2121/1993, περί πνευματικής ιδιοκτησίας, συγγενικών δικαιωμάτων και πολιτιστικών θεμάτων έχει ιδρυθεί συνεταιρισμός «μη κερδοσκοπικός» περιορισμένης ευθύνης με την επωνυμία «Οργανισμός Συλλογικής Διαχείρισης Τραγουδιστών/ Ερμηνευτών ΣΥΝ.Π.Ε. και διακριτικό τίτλο «ΕΡΑΤΩ», o oποίος έλαβε άδεια λειτουργίας Οργανισμού Συλλογικής Διαχείρισης των συγγενικών δικαιωμάτων Τραγουδιστών/ Ερμηνευτών, σύμφωνα με τις διατάξεις 54 επ. του νόμου 2121/93 με την υπ’ αριθμ. 11089/05-12-1997 απόφαση του Υπουργού Πολιτισμού. Λόγω της δημοσίευσης του ν. 4481/20 Ιουλίου 2017 (100/20.07.2017 ΦΕΚ, τεύχος Α) , με τον οποίο μετεγγράφηκε στην εθνική έννομη τάξη, η Οδηγία 2014/26/ΕΕ., με τον οποίο μετεβλήθη το καθεστώς της λειτουργίας των Οργανισμών Συλλογικής Διαχείρισης, με αποτέλεσμα να ανακύπτει υποχρέωση ενσωμάτωσης των εν λόγω διατάξεων στο καταστατικό του Συνεταιρισμού, ώστε να συνάδει προς τις διατάξεις του ν. 4481/2017.

# Μετά τις ενσωματώσεις των διατάξεων του ν. 4481/2017 και του άρθρου 52 του νόμου 2121/93 (ενσωμάτωση της οδηγίας 2011/77/ΕΕ), το καταστατικό έπεται κωδικοποιημένο ως ακολούθως:

**ΑΡΘΡΟ 1**

**ΕΠΩΝΥΜΙΑ – ΕΔΡΑ**

**Η επωνυμία του συνεταιρισμού είναι «Οργανισμός Συλλογικής Διαχείρισης Τραγουδιστών/ Ερμηνευτών ΣΥΝ.Π.Ε. και διακριτικό τίτλο «ΕΡΑΤΩ».**

Η επωνυμία του Συνεταιρισμού και ο διακριτικός τίτλος μπορούν να χρησιμοποιούνται σε πιστή μετάφραση σε οποιαδήποτε ξένη γλώσσα.

**ΑΡΘΡΟ 2**

**ΕΔΡΑ**

Έδρα του συνεταιρισμού ορίζεται ο **Δήμος Αθηναίων, Λαζάρου Σώχου αρ.4.** Η εγκατάσταση του συνεταιρισμού σε γραφεία αποφασίζεται από το ΔΣ με απόλυτη πλειοψηφία και εγκρίνεται από τη Γ.Σ.

Ο Συνεταιρισμός με βάση του άρθρου 8 παρ. 3 (β) ν.4481/2017, κατ’ εξαίρεση της αρχής της τοπικότητας , θα λειτουργήσει σε πανελλήνια βάση, ως και στο πλαίσιο των εθνικών κανόνων, του κοινοτικού δικαίου και των διεθνών συμβάσεων, σε διεθνή βάση. Είναι δυνατόν να συσταθούν με απόφαση του Διοικητικού Συμβουλίου, οπουδήποτε στην Ελλάδα ή στο εξωτερικό, παράρτημα ή γραφεία του Συνεταιρισμού με έγκριση της εποπτεύουσας αρχής, αν απαιτείται.

**ΑΡΘΡΟ 3**

**ΣΚΟΠΟΣ**

1. Αποκλειστικός Σκοπός του Συνεταιρισμού είναι η διαχείριση και προστασία των συγγενικών προς την πνευματική ιδιοκτησία δικαιωμάτων ερμηνευτών τραγουδιστών, τα οποία, το ισχύον νομοθετικό πλαίσιο, θέτει σε υποχρεωτική συλλογική διαχείριση.
2. O Συνεταιρισμός διαχειρίζεται τα συγγενικά δικαιώματα των δικαιούχων ερμηνευτών/τραγουδιστών και των κληρονόμων τους και οντοτήτων που κατέχουν συγγενικό δικαίωμα και δικαιούνται μερίδιο των εσόδων, που προκύπτουν από τα δικαιώματα, συμπεριλαμβανομένων και άλλων οργανισμών συλλογικής διαχείρισης, που πληρούν τους όρους του Συνεταιρισμού για την εισδοχή και εγγραφή μέλους και γίνονται δεκτοί από αυτόν, σύμφωνα με τις προϋποθέσεις των οικείων νομοθετικών διατάξεων και του παρόντος καταστατικού.
3. O Συνεταιρισμός υποχρεούται να διαχειρίζεται τα εν λόγω δικαιώματα, εκτός εάν έχει αντικειμενικά αιτιολογημένους λόγους να αρνηθεί την ανάληψη της διαχείρισης.
4. O Συνεταιρισμός οφείλει να ενεργεί με γνώμονα το βέλτιστο συμφέρον των δικαιούχων, τα δικαιώματα των οποίων εκπροσωπεί και να μην τους επιβάλλει υποχρεώσεις, που δεν είναι αντικειμενικά αναγκαίες για την προστασία των δικαιωμάτων και των συμφερόντων τους ή για την αποτελεσματική διαχείριση των δικαιωμάτων τους.
5. O Συνεταιρισμός δίνει τη δυνατότητα στα μέλη του, ή στους αντίστοιχα εκπροσωπούμενους δικαιούχους να επικοινωνούν με αυτόν με ηλεκτρονικά μέσα ακόμη και για την άσκηση των δικαιωμάτων τους.
6. O Συνεταιρισμός μπορεί να συστήνει ενιαίο οργανισμό συλλογικής διαχείρισης με οργανισμούς συλλογικής διαχείρισης συγγενικών δικαιωμάτων, εφόσον προβλέπεται από το νόμο, με σκοπό την είσπραξη της εύλογης και ενιαίας αμοιβής που προβλέπεται στο άρθρο 49 Ν.2121/ 93 σε απολύτως μη κερδοσκοπική βάση, του οποίου τις καταστατικές διατάξεις θα αποφασίζει το ΔΣ με έγκριση της Γενικής Συνέλευσης του Συνεταιρισμού και στον οποίο αναθέτει κατ’ αποκλειστικότητα, ιδίως, να διαπραγματεύεται, να χορηγεί άδειες, να συμφωνεί το ύψος των αμοιβών, να προβάλλει τις σχετικές αξιώσεις για την καταβολή, να προβαίνει σε κάθε δικαστική ή εξώδικη ενέργεια, να εισπράττει τη σχετική αμοιβή από τους χρήστες και να τη διανέμει στους αντίστοιχους οργανισμούς συλλογικής διαχείρισης.
7. Ο Συνεταιρισμός οφείλει να τηρεί τις διατάξεις του νόμου 2121/93, του νόμου 4481/2017, του παρόντος καταστατικού και του κανονισμού διανομής.

**ΑΡΘΡΟ 4**

**ΔΙΑΧΕΙΡΙΖΟΜΕΝΑ ΔΙΚΑΙΩΜΑΤΑ ΔΙΚΑΙΟΥΧΩΝ - ΑΡΜΟΔΙΟΤΗΤΕΣ ΚΑΘΗΚΟΝΤΑ ΣΥΝΕΤΑΙΡΙΣΜΟΥ**

1. Τα δικαιώματα που διαχειρίζεται ο Οργανισμός, σύμφωνα με τις οικείες διατάξεις του ν.2121/93 και ν. 4481/17, είναι ιδίως τα εξής:

α) το δικαίωμα αμοιβής, όπως προσδιορίζεται στο άρθρο 18 Ν.2121/1993, για την αναπαραγωγή των ηχογραφημένων ερμηνειών των ερμηνευτών τραγουδιστών για ιδιωτική χρήση, που γίνεται με τεχνικά και οπτικοακουστικά μέσα (π.χ. συσκευές εγγραφής σε υλικούς φορείς ήχου ή ήχου και εικόνας, μαγνητικές ταινίες, κομπιούτερς, ταμπλετς, κινητά τηλέφωνα και άλλοι φορείς πρόσφοροι για την αναπαραγωγή αυτή).

β) το δικαίωμα εύλογης αμοιβής για τη δημόσια εκτέλεση των ηχογραφημένων ερμηνειών των ερμηνευτών τραγουδιστών και τη μετάδοση και αναμετάδοσή τους στο κοινό (άρθρο 49 Ν. 2121/1993) ραδιοτηλεοπτικά με οποιοδήποτε τρόπο όπως λ.χ. ηλεκτρομαγνητικά κύματα, καλώδια ή με άλλους υλικούς αγωγούς,

γ) το δικαίωμα διαχείρισης της περιουσιακής αξίωσης των ερμηνευτών - τραγουδιστών της ετήσιας συμπληρωματικής αμοιβής, όπως προσδιορίζεται στο άρθρο 52 ν.2121/93, (ενσωμάτωση οδηγίας 2011/77/ΕΕ) και υποχρεωτικά ανατίθεται η διαχείρισή του στους οργανισμούς συλλογικής διαχείρισης των ερμηνευτών.

1. Για την πραγματοποίηση των σκοπών του ο Συνεταιρισμός, έχει ενδεικτικά τις παρακάτω αρμοδιότητες:

α) Διαχειρίζεται τα συγγενικά δικαιώματα που του έχουν μεταβιβασθεί ή έχουν ανατεθεί με παροχή σχετικής πληρεξουσιότητας με τη σύμβαση ανάθεσης και ενημερώνει τους δικαιούχους σχετικά με τα δικαιώματά τους, καθώς και για τους όρους άσκησης των δικαιωμάτων τους, κατά τρόπο που προβλέπεται στις οικείες νομοθετικές διατάξεις και μεταξύ άλλων, τουλάχιστον με ανάρτηση στην ιστοσελίδα του οργανισμού συλλογικής διαχείρισης και επικοινωνία μέσω ηλεκτρονικής αλληλογραφίας με τον δικαιούχο.

β) Καθορίζει με αμοιβολόγιο την εύλογη αμοιβή που προβλέπεται στο άρθρο 49 του Ν.2121/1993 για τη ραδιοτηλεοπτική μετάδοση και την εν γένει δημόσια εκτέλεση των ερμηνειών, η διαχείριση των οποίων έχει ανατεθεί στο Συνεταιρισμό. Κατά τη διαμόρφωση και εφαρμογή των αμοιβολογίων, ο συνεταιρισμός εφαρμόζει αντικειμενικά κριτήρια και ενεργεί χωρίς αυθαιρεσία και καταχρηστικές διακρίσεις.

γ) Καταρτίζει συμβάσεις με τους χρήστες για τους όρους εκμετάλλευσης των ερμηνειών καθώς και για την οφειλόμενη εύλογη αμοιβή. Οι διαφορές μεταξύ του Συνεταιρισμού και των χρηστών ως προς το ύψος της αμοιβής που πρέπει να καταβάλλει ο χρήστης είναι δυνατόν να υπαχθούν σε διαιτησία με συμφωνία, σύμφωνα με τις οικείες νομοθετικές διατάξεις του ν. 4481/2017.

δ) Συνάπτει συλλογικές συμβάσεις με αντιπροσωπευτικές οργανώσεις των χρηστών για τον καθορισμό της εύλογης αμοιβής και των όρων εκμετάλλευσης των ερμηνειών των δικαιούχων.

ε) Εισπράττει τις αμοιβές, των δικαιωμάτων που διαχειρίζεται, όπως προβλέπονται στο ν. 2121/1993 και στο ν 4481/2017 και τηρεί τραπεζικούς λογαριασμούς σύμφωνα με τα άρθρα 17 και 19 του παρόντος καταστατικού.

στ) διανέμει τα εισπραττόμενα ποσά μεταξύ των δικαιούχων, κατόπιν αφαίρεσης του ποσοστού για την κάλυψη των εξόδων διαχείρισης.

ζ) Διατηρεί κατάλληλα μητρώα μελών, αδειών και χρήσεων των ερμηνειών.

η) Ελέγχει τα σχετικά στοιχεία που απαιτούνται για την αποτελεσματική συλλογική διαχείριση των δικαιωμάτων που παρέχονται από τους δικαιούχους και τους χρήστες.

θ) Συνάπτει συμβάσεις αμοιβαιότητας ή εκπροσώπησης με αλλοδαπούς φορείς συλλογικής διαχείρισης για τη διαχείριση, είσπραξη και διανομή των δικαιωμάτων των δικαιούχων.

ι) Ενημερώνει τους άλλους οργανισμούς συλλογικής διαχείρισης σχετικά με τα έσοδα, τις κρατήσεις, καθώς και με κάθε άλλη πληροφορία που αφορά στη διαχείριση δικαιωμάτων δυνάμει των συμβάσεων αυτών και η οποία προβλέπεται στο νόμο 4481/2017 και στο ν. 2121/1993.

ια) Ασκεί το δικαίωμα του δικαιούχου να παρέχει άδεια ή να αρνείται την παροχή άδειας σε επιχείρηση εκμετάλλευσης καλωδιακού δικτύου για την αναμετάδοση εκπομπής μέσω καλωδίου ή άλλων υλικών αγωγών σύμφωνα με το άρθρο 35 του ν. 2121/1993.

ιβ) Προβαίνει σε κάθε διοικητική ή δικαστική ή εξώδικη ενέργεια για τη νόμιμη προστασία των δικαιωμάτων των δικαιούχων οι οποίοι του έχουν αναθέσει τη διαχείριση και προστασία των ερμηνειών τους.

ιγ) Ο Συνεταιρισμός, ακόμη και πριν ανατεθεί σε αυτόν η ανάθεση διαχείρισης, παρέχει σε δικαιούχους, σε άλλους οργανισμούς συλλογικής διαχείρισης στο πλαίσιο συμβάσεων εκπροσώπησης και σε χρήστες -ακόμη και δυνητικούς- τις πληροφορίες, οι οποίες προβλέπονται στα άρθρα 28, 29, 30 του παρόντος (άρθρα 25,26,27 του νόμου 4481/2017).

ιδ) Δημοσιοποιεί και αναρτά στις ιστοσελίδες του τις πληροφορίες που απαιτούνται, σύμφωνα με το άρθρο 28 του ν. 4481/2017.

ιδ) Καταρτίζει και δημοσιοποιεί την ετήσια έκθεση διαφάνειας και την ειδική έκθεση του άρθρου 26 του παρόντος ( άρθρο 29 του ν.4481/2017).

ιε) Προβαίνει σε κάθε διοικητική ή δικαστική ή εξώδικη ενέργεια για τη νόμιμη προστασία των δικαιωμάτων των δικαιούχων και, ιδίως, υποβάλλει αιτήσεις ασφαλιστικών μέτρων, εγείρει αγωγές, ασκεί ένδικα μέσα, υποβάλλει μηνύσεις και εγκλήσεις, παρίσταται ως πολιτικώς ενάγων, ζητά την απαγόρευση πράξεων που προσβάλλουν το δικαίωμα ως προς τις εξουσίες που τους έχουν ανατεθεί και ζητά την κατάσχεση παράνομων αντιτύπων ή τη δικαστική μεσεγγύηση των εμπορευμάτων σύμφωνα με το άρθρο 64 του ν. 2121/1993.

ιστ) Λαμβάνει από τους χρήστες κάθε πληροφορία αναγκαία για την εφαρμογή των αμοιβολογίων, τον υπολογισμό της αμοιβής και την είσπραξη και τη διανομή των εισπραττόμενων εσόδων από τα δικαιώματα, χρησιμοποιώντας τα σχετικά αναγνωρισμένα βιομηχανικά πρότυπα.

ιζ) Ενεργεί με σύμπραξη της δημόσιας αρχής ή κατά τη διαδικασία του άρθρου 64 του Νόμου 2121/1993 τους αναγκαίους ελέγχους σε καταστήματα πώλησης ή ενοικίασης ή δανεισμού αντιτύπων των υλικών φορέων με την εγγραφή των ερμηνειών των συνεταίρων και των επωφελούμενων ή δημόσιας εκτέλεσης των εγγεγραμμένων ερμηνειών που προστατεύει, για να διαπιστώνει αν οι πράξεις αυτές δεν προσβάλλουν τα δικαιώματα των συνεταίρων και των επωφελούμενων.

ιη) Παρέχει κοινωνικές, πολιτιστικές ή εκπαιδευτικές υπηρεσίες προς όφελος των μελών και επωφελουμένων δικαιούχων, Διοργανώνει συνέδρια που αφορούν σε θέματα συγγενικών δικαιωμάτων και πνευματικής ιδιοκτησίας και συμμετέχει σε αυτά. Και παρέχει κάθε νόμιμη βοήθεια στους συνεταίρους και τουs επωφελούμενους σύμφωνα με το νόμο 4481/2017

ιθ) Εντός των πλαισίων που οριοθετούν οι ως άνω αρμοδιότητες, ο Συνεταιρισμός προβαίνει σε ενδοκοινοτικές συναλλαγές.

κ) Κάθε άλλη αρμοδιότητα που συνάδει με τη φύση και το σκοπό του Συνεταιρισμού, εφόσον όμως περιλαμβάνεται στην άδεια λειτουργίας του Υπουργού Πολιτισμού και Αθλητισμού και προβλέπεται στο παρόν καταστατικό.

**ΑΡΘΡΟ 5**

**ΚΕΦΑΛΑΙΟ ΚΑΙ ΣΥΝΕΤΑΙΡΙΣΤΙΚΕΣ ΜΕΡΙΔΕΣ**

Το κεφάλαιο του Συνεταιρισμού είναι μεταβλητό, χωρίζεται σε ίσες μερίδες αξίας 73,36 ευρώ που ενσωματώνονται σε ονομαστικούς τίτλους της ίδιας αξίας. Κάθε τίτλος φέρει την υπογραφή του Προέδρου και του Γραμματέα του Διοικητικού Συμβουλίου του Συνεταιρισμού.

Κάθε Συνεταίρος εγγράφεται για μια υποχρεωτική αδιαίρετη και αμεταβίβαστη εν ζωή συνεταιριστική μερίδα, η εισφορά της οποίας πρέπει να γίνει ταυτόχρονα με την εγγραφή του συνεταίρου**.**

Ο Συνεταιρισμός δεν μπορεί να αποκτήσει συνεταιριστικές μερίδες, παρά μόνον από χαριστική αιτία

Οι κληρονόμοι και κληροδόχοι των συνεταιριστικών μερίδων αποκτούν την ιδιότητα του συνεταίρου , εφόσον πληρούν τις σχετικές προυποθέσεις , που προβλέπονται στο άρθρο (7) του παρόντος καταστατικού. Εάν μια συνεταιριστική μερίδα μεταβιβάζεται αιτία θανάτου σε περισσότερους δικαιούχους, αυτοί ορίζουν έναν κοινό εκπρόσωπο, που αποκτά την ιδιότητα του συνεταίρου.

**ΑΡΘΡΟ 6**

**ΔΙΑΡΚΕΙΑ**

Η διάρκεια του Συνεταιρισμού ορίζεται σε 70 έτη από την ημέρα της πρώτης καταχώρησης του καταστατικού στο μητρώο του αρμόδιου Ειρηνοδικείου.

**ΑΡΘΡΟ 7**

**ΣΥΜΒΑΣΗ ΑΝΑΘΕΣΗΣ – ΕΠΩΦΕΛΟΥΜΕΝΟΙ**

1. Οποιοσδήποτε είναι δικαιούχος των δικαιωμάτων που αναφέρονται στο παραπάνω άρθρο 3 παρ. 2, μπορεί να αναθέσει τη διαχείριση και προστασία των συγγενικών δικαιωμάτων του στο Συνεταιρισμό, με μεταβίβαση ή με παροχή πληρεξουσιότητας. Για το σκοπό αυτό υπογράφουν με το Συνεταιρισμό σύμβαση ανάθεσης, το περιεχόμενο της οποίας είναι σύμφωνο προς τις διατάξεις του παρόντος καταστατικού και των οικείων νομοθετικών διατάξεων.
2. Η ανάθεση γίνεται κάθε φορά εγγράφως και για ορισμένο χρονικό διάστημα που δεν μπορεί να είναι μεγαλύτερο από τρία (3) έτη. Σε περίπτωση αμφιβολίας τεκμαίρεται ότι η ανάθεση αφορά σε όλες τις ερμηνείες, στις οποίες συμπεριλαμβάνονται και οι μελλοντικές ερμηνείες του δικαιούχου για χρονικό διάστημα που δεν μπορεί να είναι μεγαλύτερο από τρία (3) έτη.
3. Ο Συνεταιρισμός δύναται να αρνείται τη διαχείριση δικαιωμάτων δικαιούχων εάν έχει αντικειμενικά αιτιολογημένους λόγους να αρνηθεί την ανάληψη αυτής της διαχείρισης.
4. Ο δικαιούχος αναθέτει και παρέχει τη συναίνεσή του στο συνεταιρισμό/ οργανισμό συλλογικής διαχείρισης, με ρητή έγγραφη διατύπωση για συγκεκριμένη διαχείριση εξουσίας ή κατηγορίας εξουσιών, ή είδος ερμηνειών/ εκτελέσεων.

**ΑΡΘΡΟ 8**

**ΚΑΤΑΓΓΕΛΙΑ ΣΥΜΒΑΣΕΩΝ ΑΝΑΘΕΣΗΣ**

1. Οι δικαιούχοι έχουν το δικαίωμα να καταγγέλλουν εν όλω ή εν μέρει τη σύμβαση ανάθεσης αναφορικά με τα δικαιώματα που αναφέρονται στη σύμβαση ανάθεσής τους, ή κατηγορίες εξουσιών, ή είδη ερμηνειών της επιλογής τους για τις επικράτειες της επιλογής τους, ή να ανακαλούν οποιοδήποτε από τα δικαιώματα, κατηγορίες εξουσιών ή ειδών ερμηνειών από τον οργανισμό συλλογικής διαχείρισης, ύστερα από έγγραφη προειδοποίηση τριών (3) μηνών. Η καταγγελία παράγει αποτελέσματα όταν παρέλθει τρίμηνο από την υποβολή της έγγραφης προειδοποίησης, ενώ οι συμβάσεις καταβολής αμοιβής, που έχουν υπογραφεί πριν από την καταγγελία συνεχίζουν να ισχύουν έως τη λήξη της διάρκειάς τους.
2. Εάν υπάρχουν ποσά που οφείλονται σε δικαιούχο για πράξεις εκμετάλλευσης που έγιναν πριν από τη λήξη ισχύος της σύμβασης ανάθεσης, ή την υποβολή καταγγελίας, ή την ανάκληση, ο δικαιούχος διατηρεί όλα τα δικαιώματα και τις υποχρεώσεις του όπως αναγνωρίζονται στις οικείες διατάξεις του ν.4481/2017 και το παρόν καταστατικό.
3. Ο Συνεταιρισμός δεν μπορεί να περιορίζει την άσκηση των δικαιωμάτων, που προβλέπονται στις παραγράφους 1 και 2, με το να επιβάλλει ως όρο άσκησής τους την ανάθεση σε άλλον οργανισμό συλλογικής διαχείρισης της διαχείρισης των δικαιωμάτων ή των κατηγοριών εξουσιών, ή ειδών ερμηνειών, που υπόκεινται σε λήξη, ή έχουν καταγγελθεί, ή ανακληθεί.

**ΑΡΘΡΟ 9**

**ΜΕΛΗ ΤΟΥ ΣΥΝΕΤΑΙΡΙΣΜΟΥ/ΣΥΝΕΤΑΙΡΟΙ**

1. Μπορούν να αποκτήσουν την ιδιότητα του Συνεταίρου/Μέλους του Συνεταιρισμού:

Α) Τα φυσικά πρόσωπα με ελληνικό αριθμό φορολογικού μητρώου και τα νόμιμα παραστατικά από τις αρμόδιες ελληνικές φορολογικές και κοινωνικής ασφάλισης αρχές όπως προβλέπονται για την άσκηση του επαγγέλματος του ερμηνευτή τραγουδιστή, των οποίων τουλάχιστον τριάντα (30) αυτοτελείς ερμηνείες/ τραγούδια έχουν εγγραφεί σε υλικούς φορείς ήχου ή ήχου και εικόνας οι οποίοι έχουν αναπαραχθεί και τεθεί σε κυκλοφορία και να έχει γίνει χρήση των υλικών φορέων με τις ερμηνείες τουλάχιστον για τρία έτη από έξι ραδιοτηλεοπτικούς σταθμούς οι οποίοι καταβάλλουν την εύλογη αμοιβή του άρθρου 49 ν.2121/93.

Β) Ανεξάρτητη οντότητα διαχείρισης ή οργανισμός συλλογικής διαχείρισης που είναι εγκατεστημένοι στην Ελλάδα λειτουργούν σύμφωνα με το νόμο 4481/2017 και 2121/93 και εκπροσωπούν δικαιούχους: α) φυσικά πρόσωπα στα οποία συντρέχουν οι προϋποθέσεις της παρ (Α), β) νομικά πρόσωπα που εκπροσωπούν δικαιούχους φυσικά πρόσωπα, στα οποία συντρέχουν οι ίδιες προϋποθέσεις της παρ. (Α) , οι οποίοι δικαιούνται μερίδιο εκ των εσόδων που προκύπτουν από τη συλλογική διαχείριση των δικαιωμάτων εκ μέρους του Συνεταιρισμού.

Για την είσοδό τους ως Μελών στο Συνεταιρισμό απαιτούνται:

α) η έλλειψη με οποιονδήποτε τρόπο σύγκρουσης συμφερόντων των μελών ή/και των μετόχων ή/και εταίρων ή/και μελών διοίκησης της ανεξάρτητης οντότητας διαχείρισης με το Συνεταιρισμό και τα μέλη ή τους δικαιούχους του Συνεταιρισμού αντίστοιχα,

β) η απαγόρευση άσκησης ταυτοχρόνως ενδεχόμενων ανταγωνιστικών πρακτικών εκ μέρους της Ανεξάρτητης Οντότητας Διαχείρισης ή του Οργανισμού Συλλογικής Διαχείρισης

γ) η έγκριση εισόδου για την Ανεξάρτητη Οικονομική Οντότητα από αυξημένη πλειοψηφία 75% των παρόντων μελών της γενικής συνέλευσης του Συνεταιρισμού.

δ) η γνωστοποίηση και παροχή στο Συνεταιρισμό των κάτωθι στοιχείων και εγγράφων:

1) γνωστοποίηση καταστατικού, στοιχείων επικοινωνίας, στα οποία συμπεριλαμβάνονται η διεύθυνση, ο Α.Φ.Μ., η έδρα, ηλεκτρονική διεύθυνση

2) γνωστοποίηση νομίμου εκπροσώπου, μελών του διοικητικού και του εποπτικού συμβουλίου και γενικού διευθυντή, αν υπάρχει, με πιστοποιητικό αρμόδιας δικαστικής αρχής για μη παραπομπή των προσώπων αυτών τελεσιδίκως για κακούργημα ή να μην έχουν καταδικαστεί για κακούργημα ή πλημμέλημα σε ποινή στερητική της ελευθερίας ανώτερη των δύο (2) ετών ή, ανεξάρτητα από το ύψος της ποινής, για εγκλήματα κατά της ιδιοκτησίας ή των περιουσιακών δικαιωμάτων, για λαθρεμπορία, παραχάραξη ή πλαστογραφία, φοροδιαφυγή, δωροδοκία ή δωροληψία.

3) κατάλογο δικαιούχων που τους έχουν αναθέσει τη διαχείριση εξουσιών που απορρέουν από το περιουσιακό τους δικαίωμα και τη λήξη των συμβάσεων ανάθεσης για κάθε δικαιούχο.

4) το ρεπερτόριο σε σχέση με το οποίο διαχειρίζονται τα δικαιώματα,

5) σχέδιο της σύμβασης ανάθεσης, από το οποίο προκύπτει η νομική μορφή και η διάρκεια ανάθεσης της διαχείρισης.

6) τον κανονισμό διανομής δικαιωμάτων, από τον οποίον προκύπτουν ο χρόνος, οι αρχές και ο τρόπος διανομής των εσόδων από δικαιώματα ανά κατηγορία δικαιούχων,

7) ως προς τον Οργανισμό Συλλογικής Διαχείρισης την άδεια νομίμου λειτουργίας του και κάθε δημοσιευμένη μεταβολή στοιχείων του, τη νόμιμη δημοσίευση των πληροφοριών της λειτουργίας του και την υποβολή της έκθεσης διαφάνειας, όπως προβλέπονται στις διατάξεις του ν.4481/2017.

8) ως προς την Ανεξάρτητη Οικονομική Οντότητα, βεβαίωση από τον ΟΠΙ ότι υποβάλλει και δημοσιεύει τις πληροφορίες που απαιτούνται σύμφωνα με τις διατάξεις του άρθρου 28 ν. 4481/2017 και κάθε μεταβολή των στοιχείων της

9) τήρηση των προϋποθέσεων των παρ. 2 και 3 του άρθρου 32 ν. 4481/2017, στην περίπτωση που η νομική μορφή της Ανεξάρτητης Οντότητας Διαχείρισης είναι ανώνυμη εταιρεία

10) κάθε άλλο έγγραφο που αποδεικνύει τη νόμιμη διαχείριση της Ανεξάρτητης Οντότητας και του Οργανισμού Συλλογικής Διαχείρισης με την τήρηση των διατάξεων του ν.4481/2017.

Γ) Οργανισμός συλλογικής διαχείρισης και Ανεξάρτητη Οντότητα Διαχείρισης που είναι εγκατεστημένοι σε άλλο κράτος μέλος της ΕΕ οφείλουν πλέον των ανωτέρω (πλην αυτών της περ. 6 της παρ.1 στοιχ. Δ) να προσκομίσουν και τη βεβαίωση από τον ΟΠΙ της νόμιμης γνωστοποίησης των στοιχείων τους για την έναρξη λειτουργίας τους, από τα οποία να προκύπτει η εγκατάστασή τους στο κράτος - μέλος, εφόσον υπάρχει σχετική πρόβλεψη στο εθνικό δίκαιο του κράτους αυτού. Η είσοδός τους ως μελών εγκρίνεται από αυξημένη πλειοψηφία 75% των παρόντων μελών της γενικής συνέλευσης του Συνεταιρισμού.

Δ) Η συνδρομή των προϋποθέσεων εισόδου στο Συνεταιρισμό ενός νομικού προσώπου, όπως ανωτέρω περιγράφεται ως Μέλους/Συνεταίρου, επανεξετάζεται μετά την πάροδο τριετίας στο Συνεταιρισμό και εφόσον παραμένει ως Μέλος στο Συνεταιρισμό. Εάν έχουν εκλείψει οι προϋποθέσεις εισδοχής του ως Μέλους τότε, θα αποφασίζεται από το Διοικητικό Συμβούλιο η σχέση του με το Συνεταιρισμό, κατόπιν σχετικής αιτήσεως του δικαιούχου. Η σχετική απόφαση του Διοικητικού Συμβουλίου θα εγκρίνεται από τη Γενική Συνέλευση και εάν παραμείνει ως Επωφελούμενος δικαιούχος, σύμφωνα με την έγκριση και της Γενικής Συνέλευσης, η εισδοχή του ως Επωφελούμενου δικαιούχου θα αποκτάται με την απόφαση της Γενικής Συνέλευσης της έγκρισης αποδοχής της αίτησής τους από το Διοικητικό Συμβούλιο

2. Δεν μπορούν να αποκτήσουν την ιδιότητα του συνεταίρου όσοι:

α) Έχουν αναθέσει τη διαχείριση των δικαιωμάτων τους, ή εξουσία ή κατηγορία εξουσιών, ή είδος ερμηνειών σε άλλο φορέα συλλογικής διαχείρισης, που είναι εγκατεστημένος στην Ελλάδα ή το εξωτερικό.

β) Διετέλεσαν μέλη άλλου Συνεταιρισμού του ιδίου σκοπού και απεχώρησαν χωρίς να εκτελέσουν τις υποχρεώσεις τους ή διεγράφησαν από αυτόν λόγω καταδίκης για ποινικά αδικήματα ή για διαχειριστικές ατασθαλίες ή έχουν υποχρεωθεί σε συμμόρφωση προς αξίωση του συνεταιρισμού και δεν την έχουν ικανοποιήσει.

γ) Με τελεσίδικη δικαστική απόφαση καταδικάσθηκαν για τα αδικήματα που προβλέπονται στο άρθρο 66 του ν. 2121/1993.

δ) ασκούν επιχείρηση όμοια προς τον κύριο σκοπό του συνεταιρισμού,

ε) Νομικά πρόσωπα, όπως οι Ανεξάρτητες Οντότητες Διαχείρισης και Οργανισμοί Συλλογικής Διαχείρισης, που δεν καλύπτουν τις προϋποθέσεις εισδοχής τους ως μελών του Συνεταιρισμού.

στ) Φυσικά ή νομικά πρόσωπα, όπως οι Ανεξάρτητες Οντότητες Διαχείρισης και Οργανισμοί Συλλογικής Διαχείρισης, που έχουν συγκρουόμενα συμφέροντα με το συνεταιρισμό, όπως αρχικά εκτιμάται και αποφασίζεται από το Διοικητικό Συμβούλιο του Συνεταιρισμού και εγκρίνεται η απόφασή του από τη Γενική Συνέλευση.

3. Για να γίνει κάποιος μέλος του Συνεταιρισμού οφείλει α) να υποβάλει γραπτή αίτηση προς το Διοικητικό Συμβούλιο που αποφασίζει για την αποδοχή της στην πρώτη του συνεδρίαση. Η εγγραφή των νέων μελών εγκρίνεται από την πρώτη - μετά την εγγραφή τους - Γενική Συνέλευση και σε αυτή την περίπτωση η ιδιότητα του μέλους αποκτάται με την απόφαση της Γενικής Συνέλευσης της έγκρισης αποδοχής της αίτησής τους από το Διοικητικό Συμβούλιο. Η συμμετοχή των νέων μελών στις διαδικασίες λήψης αποφάσεων και η δυνατότητα ανάδειξής τους σε όργανα, επιτρέπεται μετά την έγκριση εγγραφής τους από τη Γενική Συνέλευση. Η ίδια Γενική Συνέλευση αποφασίζει για τις αιτήσεις εγγραφής των μελών, που δεν έγιναν δεκτές από το Διοικητικό Συμβούλιο κατόπιν σχετικής προσφυγής σε αυτή. Για την εγγραφή των Συνεταίρων απαιτείται η καταβολή δικαιώματος εγγραφής που ανέρχεται σε 58,70 ευρώ.

ΑΡΘΡΟ 10

ΕΠΩΦΕΛΟΥΜΕΝΟΙ ΔΙΚΑΙΟΥΧΟΙ

Όσοι δικαιούχοι δεν είναι εγγεγραμμένα μέλη του Συνεταιρισμού ή δεν πληρούν τις προϋποθέσεις απόκτησης της ιδιότητας Μέλους του συνεταιρισμού/Συνεταίρου , ή όσοι δικαιούχοι απώλεσαν την ιδιότητα αυτή, σύμφωνα με τα άρθρα του παρόντος, μπορούν να εγγραφούν στο Συνεταιρισμό και να αναθέσουν σε αυτόν τη διαχείριση και προστασία των δικαιωμάτων τους ως «Επωφελούμενοι Δικαιούχοι», εφόσον έχουν συμμετάσχει με την ερμηνεία ή εκτέλεσή τους τουλάχιστον σε μία παραγωγή ήχου ή ήχου και εικόνας και έχουν από τον νόμο ή μέσω μεταβίβασης, άδειας ή οποιασδήποτε άλλης συμβατικής συμφωνίας, το δικαίωμα είσπραξης μέρους των εσόδων από δικαιώματα. Το ίδιο ισχύει και στην περίπτωση των κληρονόμων δικαιούχου, εκτός αν οι κληρονόμοι αυτοί πληρούν τις προϋποθέσεως και επιθυμούν την εγγραφή τους ως Μελών του Συνεταιρισμού. Για την εγγραφή του ως Επωφελούμενου Δικαιούχου, ο δικαιούχος υποβάλλει σχετική αίτηση στο Διοικητικό Συμβούλιο του Συνεταιρισμού, το οποίο δεν μπορεί να απορρίψει την αίτηση χωρίς σπουδαίο λόγο.

Οι Επωφελούμενοι Δικαιούχοι δεν αποκτούν την ιδιότητα του Συνεταίρου/Μέλους του συνεταιρισμού, εκτός εάν μεταβληθούν οι συνθήκες, ως προς το πρόσωπό τους, της απόκτησης της ιδιότητας του Συνεταίρου/ Μέλους του Συνεταιρισμού, οπότε καταθέτουν νέα αίτηση εισδοχής τους ως Μελών στο Συνεταιρισμό.

Ανεξάρτητες Οντότητες Διαχείρισης και Οργανισμοί Συλλογικής Διαχείρισης φέρουν τις ίδιες ως άνω υποχρεώσεις προσκόμισης στοιχείων και πληροφοριών του άρθρου (9) του παρόντος προκειμένου να εγγραφούν ως Επωφελούμενοι Δικαιούχοι στο Συνεταιρισμό.

Ο Συνεταιρισμός υποχρεούται να δίνει τη δυνατότητα στους Επωφελούμενους Δικαιούχους να επικοινωνούν με αυτόν με ηλεκτρονικά μέσα ακόμη και για την άσκηση των δικαιωμάτων τους.

**ΑΡΘΡΟ 11**

**ΜΗΤΡΩΟ ΜΕΛΩΝ**

Ο Συνεταιρισμός τηρεί αρχεία των Μελών/ Συνεταίρων του ή των αντίστοιχα εκπροσωπούμενων δικαιούχων, καθώς και των Επωφελουμένων δικαιούχων, τα οποία επικαιροποιεί τακτικά και σε κάθε περίπτωση κάθε μήνα και συντάσσει σχετικό κατάλογο συμπεριλαμβανομένων των ηλεκτρονικών διευθύνσεων τους, τον οποίο υποβάλλει στον ΟΠΙ ετησίως.

**ΑΡΘΡΟ 12**

**ΔΙΚΑΙΩΜΑΤΑ – ΥΠΟΧΡΕΩΣΕΙΣ ΣΥΝΕΤΑΙΡΩΝ**

Α. Οι Συνεταίροι δικαιούνται :

α) Να συμμετέχουν στη Γενική Συνέλευση , να εκλέγουν και να εκλέγονται στα διοικητικά όργανα του Συνεταιρισμού, να ζητούν τη σύγκληση έκτακτης Γενικής Συνέλευσης. Όλα τα μέλη του οργανισμού συλλογικής διαχείρισης έχουν το δικαίωμα να συμμετέχουν και να ψηφίζουν στη γενική συνέλευση των μελών. Τα μέλη του οργανισμού συλλογικής διαχείρισης, φυσικά ή νομικά πρόσωπα, δεν πρέπει να έχουν συγκρουόμενα συμφέροντα με τον οργανισμό συλλογικής διαχείρισης. Η γενική συνέλευση των μελών μπορεί να περιορίσει τα δικαιώματα συμμετοχής και ψήφου στη γενική συνέλευση των μελών με βάση τα ποσά που έχουν εισπραχθεί ή οφείλονται σε μέλη του ή/και με βάση τη διάρκεια της ιδιότητας του μέλους, υπό την προϋπόθεση ότι τα κριτήρια αυτά καθορίζονται και εφαρμόζονται με δίκαιο και αναλογικό τρόπο, περιλαμβάνονται στο καταστατικό του οργανισμού συλλογικής διαχείρισης και δημοσιοποιούνται σύμφωνα με τις οικείες διατάξεις του ν.4481/2017.

β) Να διατυπώνουν τις απόψεις τους για τους γενικούς κανόνες καθορισμού του ύψους της αμοιβής, τις μεθόδους είσπραξης και διανομής των αμοιβών, καθώς και για άλλα θέματα σχετικά με τη διαχείριση και την προστασία των ερμηνειών τους.

γ) Να λαμβάνουν κατάλληλη αμοιβή για τη χρήση των έργων τους. σε σχέση, μεταξύ άλλων, με την οικονομική αξία της χρήσης των δικαιωμάτων στο εμπόριο, αφού ληφθούν υπόψη η φύση και η έκταση της χρήσης των ερμηνειών τους, καθώς και σε σχέση με την οικονομική αξία των υπηρεσιών που παρέχει ο οργανισμός συλλογικής διαχείρισης στο χρήστη. Ο Συνεταιρισμός ενημερώνει τον ενδιαφερόμενο χρήστη για τα κριτήρια που χρησιμοποιούνται για τον καθορισμό των χρεώσεων αυτών.

δ) Να εισπράττουν τις αμοιβές που τους αναλογούν σύμφωνα με τον κανονισμό διανομής, μετά την αφαίρεση του ποσοστού που παρακρατεί ο Συνεταιρισμός για την κάλυψη των εξόδων διαχείρισης.

ε) Να λαμβάνουν γνώση των πρακτικών των Γενικών Συνελεύσεων, του ισολογισμού και της κατάστασης αποτελεσμάτων σε ημέρες και ώρες οριζόμενες από το Δ.Σ. τουλάχιστον πέντε (5) ημέρες πριν τη σύγκληση της ΓΣ.

στ) Οι δικαιούχοι έχουν το δικαίωμα να χορηγούν άδειες μη εμπορικής χρήσης δικαιωμάτων, κατηγοριών εξουσιών ή ειδών ερμηνειών εκτελέσεων. Με απόφαση της γενικής συνέλευσης καθορίζονται οι όροι με βάση τους οποίους οι δικαιούχοι χορηγούν άδειες μη εμπορικής χρήσης με υποχρέωση ενημέρωσης των δικαιούχων για τις επιλογές τους και παροχής της μεγαλύτερης δυνατής ευχέρειας στην άσκηση των σχετικών δικαιωμάτων τους.

ζ) Να λαμβάνουν κάθε πληροφορία από το Συνεταιρισμό που αφορά στη διαχείριση των δικαιωμάτων τους και να ασκούν κάθε νόμιμο δικαίωμα όπως προβλέπεται στο παρόν καταστατικό και στις διατάξεις του ν.4481/2017 και του ν.2121/93.

η) Κάθε άλλο δικαίωμα που ορίζεται στο παρόν καταστατικό και στις διατάξεις του ν.2121/93 και του ν. 4481/2017, στις συμβάσεις ανάθεσης και στις εν γένει οικείες νομοθετικές διατάξεις.

**Β. Οι συνεταίροι υποχρεούνται:**

α) Να σέβονται τους νόμους, το καταστατικό, τους εσωτερικούς κανονισμούς του Συνεταιρισμού και τις αποφάσεις των συνεταιριστικών οργάνων.

β) Να συμμετέχουν στις γενικές συνελεύσεις.

γ) Να καταβάλουν το δικαίωμα εγγραφής και κάθε τακτική ή έκτακτη εισφορά που προβλέπεται στο παρόν καταστατικό ή επιβάλλεται με απόφαση του Διοικητικού Συμβουλίου, κατόπιν εγκρίσεως της Γενικής Συνελεύσεως.

δ) Να μην εκχωρούν μέρος ή το σύνολο των εισπραττομένων αμοιβών και δικαιωμάτων σε χρήστες και γενικά σε κάθε πρόσωπο που έχει συμφέρον ή θα μπορούσε υπό οποιαδήποτε αιτία να έχει συμφέρον στην εκμετάλλευση των ερμηνειών.

ε) Να ενημερώνουν το Συνεταιρισμό για κάθε παραβίαση των δικαιωμάτων των συνεταίρων.

στ) Να ενημερώνουν γραπτώς το Συνεταιρισμό για τις ερμηνείες που έχουν εγγραφεί και δημοσιευτεί με οποιονδήποτε τρόπο, καθώς και για οποιοδήποτε νέα ερμηνεία που δημοσιεύεται μετά την ανάθεση της διαχείρισης στον οργανισμό, όπως ειδικότερα ορίζεται στη σύμβαση ανάθεσης. Στο πλαίσιο αυτό ο οργανισμός συλλογικής διαχείρισης υπενθυμίζει ετησίως στους δικαιούχους την υποχρέωση αυτή και ταυτόχρονα τους παρέχει τη δυνατότητα να τον ενημερώνουν με ηλεκτρονικά μέσα.

ζ) Οι Ανεξάρτητες Οντότητες Διαχείρισης και οι Οργανισμοί Συλλογικής Διαχείρισης, εφόσον αποκτήσουν την ιδιότητα του Μέλους/Συνεταίρου ή είναι Επωφελούμενοι Δικαούχοι, οφείλουν να γνωστοποιούν κάθε μεταβολή των στοιχείων τους, εντός δέκα ημερών από τη μεταβολή και να προσκομίζουν κάθε νόμιμο στοιχείο για την τεκμηρίωση της ανάθεσης διαχείρισης του ρεπερτορίου τους προς αυτούς.

η) Κάθε άλλη υποχρέωση που ορίζεται στο παρόν καταστατικό και στις διατάξεις του ν.2121/93 και του ν. 4481/2017, στις συμβάσεις ανάθεσης και στις έγγραφες ενημερώσεις του Συνεταιρισμού.

**ΑΡΘΡΟ 13**

**ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΕΠΩΦΕΛΟΥΜΕΝΩΝ**

Οι Επωφελούμενοι Δικαιούχοι του οργανισμού έχουν τα δικαιώματα που προβλέπονται στα εδάφια β, γ, δ, στ, και ζ ως προς τα νομικά πρόσωπα, η, του άρθρου 12 του παρόντος καταστατικού και τις υποχρεώσεις που προβλέπονται στα εδάφια α, γ ως προς την καταβολή του δικαιώματος εγγραφής, δ, ε και στ του άρθρου 12, καθώς και όποιο άλλο δικαίωμα και υποχρέωση αναφέρεται στο παρόν καταστατικό.

**ΑΡΘΡΟ 14**

**ΑΠΩΛΕΙΑ ΤΗΣ ΙΔΙΟΤΗΤΑΣ ΤΟΥ ΣΥΝΕΤΑΙΡΟΥ ΚΑΙ ΤΟΥ ΕΠΩΦΕΛΟΥΜΕΝΟΥ**

Α. Παύουν να είναι μέλη του Συνεταιρισμού:

α) όσοι αποκλείονται σύμφωνα με το άρθρο 15 του παρόντος καταστατικού,

β) όσοι αποχωρούν με γραπτή δήλωση που υποβάλλεται στο Διοικητικό Συμβούλιο τρείς μήνες τουλάχιστον πριν από το τέλος της οικονομικής χρήσης,

γ) όσοι καταγγέλλουν τη σύμβαση ανάθεσης σύμφωνα με τα ισχύοντα στο άρθρο 8 του παρόντος καταστατικού.

δ) όσα νομικά πρόσωπα, στα οποία παύουν να συντρέχουν οι προϋποθέσεις εισόδου στο Συνεταιρισμό ως Μέλους/Συνεταίρου, σύμφωνα με την παρ. 3 του άρθρου 9 του παρόντος.

Όσοι παύουν να είναι μέλη του Συνεταιρισμού δεν δικαιούνται να αναλάβουν την αξία της συνεταιριστικής τους μερίδας και του ποσού του δικαιώματος εγγραφής τους.

**Β. Παύουν να είναι Επωφελούμενοι του Συνεταιρισμού:**

α) όσοι ζητούν την ακύρωση της εγγραφής τους

β) ή καταγγέλλουν τη σύμβαση ανάθεσης κατά τα ανωτέρω

Όσοι παύουν να είναι Επωφελούμενοι δεν δικαιούνται να αναλάβουν το ποσό του δικαιώματος εγγραφής τους.

**ΑΡΘΡΟ 15**

**ΑΠΟΚΛΕΙΣΜΟΣ ΣΥΝΕΤΑΙΡΩΝ**

Συνεταίρος μπορεί να αποκλεισθεί με απόφαση της Γενικής Συνέλευσης για την οποία απαιτείται απαρτία των 2/3 και πλειοψηφία 50% του συνόλου των Μελών του Συνεταιρισμού. Η γενική συνέλευση μπορεί να αποφασίσει τον αποκλεισμό: α) όταν δημιουργεί προβλήματα στην εύρυθμη και σωστή λειτουργία του συνεταιρισμού από αδιαφορία, από λόγους προσωπικούς – ξένους από τους κατ’ αντικειμενική κρίση εύλογους σκοπούς της σχέσης του με τον συνεταιρισμό, β) όταν ο συνεταίρος με τη συμπεριφορά του βλάπτει με πρόθεση τα συμφέροντα του Συνεταιρισμού και ιδίως όταν παραβιάζει τις υποχρεώσεις του άρθρου 12, γ) εφόσον με την συμπεριφορά του πλήττει τα νόμιμα δικαιώματα άλλων δικαιούχων και ιδιαίτερα εφόσον τελέσει τα αδικήματα που προβλέπονται στο άρθρο 66 του νόμου 2121/1993. Οι διατάξεις αυτές ισχύουν και για την καταγγελία για σπουδαίο λόγο της σύμβασης ανάθεσης από το Συνεταιρισμό.

Συμβάσεις μεταξύ Συνεταιρισμού και του χρήστη που αφορούν σε ερμηνείες του αποκλειόμενου συνεταίρου και έχουν υπογραφεί πριν από τον αποκλεισμό, παραμένουν σε ισχύ και μετά από αυτόν, όπως ορίζεται στη σύμβαση ανάθεσης.

**ΑΡΘΡΟ 16**

**ΕΥΘΥΝΗ ΤΩΝ ΣΥΝΕΤΑΙΡΩΝ**

Κάθε συνεταίρος ευθύνεται εις ολόκληρον για τα χρέη του Συνεταιρισμού κατά ποσό ίσο με την ονομαστική αξία της συνεταιριστικής του μερίδας.

**ΑΡΘΡΟ 17**

**ΕΣΟΔΑ ΚΑΙ ΕΞΟΔΑ ΤΟΥ ΣΥΝΕΤΑΙΡΙΣΜΟΥ**

1. Έσοδα του συνεταιρισμού αποτελούν:

α)οι εισφορές των μελών (τακτικές και έκτακτες) και τα δικαιώματα εγγραφής

β) ποσοστό επί των παρακρατούμενων δικαιωμάτων που καθορίζεται από Δ.Σ. για την κάλυψη των εξόδων διαχείρισης

γ)οι επιχορηγήσεις κρατικές, διεθνών οργανισμών και νομικών προσώπων δημοσίου ή ιδιωτικού δικαίου

δ)κληρονομίες, κληροδοτήματα, δωρεές και ενισχύσεις από φυσικά ή νομικά πρόσωπα, που γίνονται δεκτές όπως ορίζει ο νόμος.

Β. Ο Συνεταιρισμός τηρεί ξεχωριστά στους λογαριασμούς του: α) έσοδα από δικαιώματα και κάθε έσοδο που προκύπτει από την επένδυση εισπράξεων από δικαιώματα και β) ίδια περιουσιακά στοιχεία που διαθέτει και έσοδα που προκύπτουν από τα εν λόγω περιουσιακά στοιχεία, από τα έξοδα διαχείρισης ή από άλλες δραστηριότητες.

Γ. Αν ο Συνεταιρισμός επενδύει έσοδα από τα δικαιώματα ή έσοδα που προκύπτουν από την επένδυση των εσόδων από τα δικαιώματα, πράττει τούτο με γνώμονα το βέλτιστο συμφέρον των δικαιούχων, τα δικαιώματα των οποίων εκπροσωπεί, σύμφωνα με την επενδυτική πολιτική και την πολιτική για τον τρόπο διαχείρισης των πιθανών περιπτώσεων που μπορεί να επηρεάσουν την εκπλήρωση των υποχρεώσεων και την επίτευξη των στόχων του Συνεταιρισμού και λαμβάνοντας υπόψη τους εξής κανόνες:

α) όπου υπάρχει πιθανή σύγκρουση συμφερόντων, ο Συνεταιρισμός διασφαλίζει ότι η επένδυση γίνεται αποκλειστικά προς το συμφέρον των εν λόγω δικαιούχων,

β) τα στοιχεία του ενεργητικού επενδύονται κατά τρόπο που να εγγυάται την ασφάλεια, την ποιότητα, τη ρευστότητα και την κερδοφορία του χαρτοφυλακίου στο σύνολό του,

γ) τα στοιχεία του ενεργητικού είναι προσηκόντως διαφοροποιημένα, προκειμένου να αποφεύγεται η υπέρμετρη εξάρτηση από κάποιο συγκεκριμένο στοιχείο αλλά και η συσσώρευση κινδύνων στο χαρτοφυλάκιο στο σύνολό του.

Δ. Ο Συνεταιρισμός δεν έχει το δικαίωμα να χρησιμοποιεί τα έσοδα από τα δικαιώματα ή έσοδα, που προκύπτουν από την επένδυση των εσόδων από τα δικαιώματα για σκοπούς άλλους, πλην της διανομής τους στους δικαιούχους. Εξαιρούνται οι περιπτώσεις κράτησης ή συμψηφισμού των εξόδων διαχείρισης ή οι περιπτώσεις χρήσης εσόδων από δικαιώματα ή εσόδων που προκύπτουν από την επένδυση αυτών βάσει αποφάσεων που λαμβάνονται από τη Γενική Συνέλευση.

2. Έξοδα του συνεταιρισμού αποτελούν:

α) έξοδα λειτουργικά και διαχείρισης και ιδιαίτερα τα έξοδα για την είσπραξη, τεκμηρίωση των χρήσεων του χρησιμοποιημένου ρεπερτορίου, ταυτοποίηση και εντοπισμό των δικαιούχων, διανομή στους δικαιούχους και την εν γένει προστασία των δικαιωμάτων, που του έχουν ανατεθεί, στα πλαίσια της αδείας λειτουργίας του και του καταστατικού του.

β) τα έξοδα για τη διοργάνωση και τη συμμετοχή σε συνέδρια που αφορούν θέματα πνευματικής ιδιοκτησίας και συγγενικών δικαιωμάτων

γ) τα επιδόματα που παρέχονται στους συνεταίρους από το ειδικό αποθεματικό πρόνοιας του Συνεταιρισμού.

**ΑΡΘΡΟ 18**

**ΚΡΑΤΗΣΕΙΣ**

Ο Συνεταιρισμός παρέχει στο δικαιούχο που του αναθέτει τη διαχείριση των δικαιωμάτων του, και πριν ακόμη λάβει τη συναίνεση του δικαιούχου για τη διαχείριση αυτή, τεκμηριωμένες πληροφορίες για τα έξοδα διαχείρισης και για τις λοιπές κρατήσεις επί των εσόδων από δικαιώματα και επί των εσόδων από την επένδυση των εσόδων από δικαιώματα.

Τα έξοδα διαχείρισης του Συνεταιρισμού καλύπτουν τις δικαιολογημένες και τεκμηριωμένες δαπάνες για τη διαχείριση των δικαιωμάτων.

**ΑΡΘΡΟ 19**

**Διανομή των ποσών που οφείλονται στους δικαιούχους**

**1.** Η διανομή στους δικαιούχους λαμβάνει χώρα κατ’ αναλογία, όσο αυτό είναι δυνατόν, προς την πραγματική χρήση των έργων τους, το συντομότερο δυνατόν και το αργότερο εννέα (9) μήνες από το τέλος του φορολογικού έτους, εντός του οποίου εισπράχθηκαν τα έσοδα από τα δικαιώματα, εκτός εάν αντικειμενικοί λόγοι, που σχετίζονται ιδίως με την υποβολή αναφορών εκ μέρους των χρηστών, τον προσδιορισμό των δικαιωμάτων, την ταυτοποίηση των δικαιούχων ή την αντιστοίχιση των πληροφοριών για τις ερμηνείες με τους δικαιούχους, δεν επιτρέπουν στο Συνεταιρισμό να τηρήσει την προθεσμία αυτή.

**2.** Ο Συνεταιρισμός διανέμει και καταβάλλει τα ποσά που οφείλονται στους δικαιούχους τακτικά, επιμελώς, με ακρίβεια και σύμφωνα με τον κανονισμό διανομής.

**3.** Αν τα ποσά που οφείλονται στους δικαιούχους δεν μπορεί να διανεμηθούν εντός της προθεσμίας που ορίζεται στην παράγραφο 1, επειδή οι σχετικοί δικαιούχοι δεν μπορεί να ταυτοποιηθούν ή να εντοπιστούν, παρά τα αναγκαία μέτρα του Συνεταιρισμού για τον εντοπισμό και την ταυτοποίησή τους και η εξαίρεση από την προθεσμία δεν έχει εφαρμογή, τα ποσά αυτά τηρούνται σε χωριστό λογαριασμό του Συνεταιρισμού.

**4.** Ο Συνεταιρισμός λαμβάνει όλα τα αναγκαία μέτρα για την ταυτοποίηση και τον εντοπισμό των δικαιούχων και επαληθεύει τα αρχεία των μελών του ή των αντίστοιχα εκπροσωπούμενων δικαιούχων, καθώς και άλλα άμεσα διαθέσιμα αρχεία. Το αργότερο τρεις (3) μήνες μετά τη λήξη της προθεσμίας που ορίζεται στην παράγραφο 1, ο Συνεταιρισμός παρέχει πληροφορίες σχετικά με τις ερμηνείες για τις οποίες ένας ή περισσότεροι δικαιούχοι δεν έχουν ταυτοποιηθεί ή εντοπιστεί:

α) στους δικαιούχους που εκπροσωπεί ή, αν ο οργανισμός συλλογικής διαχείρισης έχει ως μέλη οντότητες που εκπροσωπούν τους δικαιούχους, σε αυτές τις οντότητες και

β) σε όλους τους οργανισμούς συλλογικής διαχείρισης, με τους οποίους έχει συνάψει συμβάσεις εκπροσώπησης. Στις πληροφορίες του δεύτερου εδαφίου περιλαμβάνονται, όπου υπάρχουν, τα εξής:

γ) ο τίτλος του έργου ή άλλου αντικειμένου προστασίας,

δ) το όνομα του δικαιούχου,

ε) το όνομα παραγωγού,

στ) κάθε άλλη σχετική διαθέσιμη πληροφορία, η οποία μπορεί να βοηθήσει στην ταυτοποίηση του δικαιούχου. Εάν τα προαναφερόμενα μέτρα δεν αποφέρουν αποτελέσματα, ο Συνεταιρισμός θέτει τις πληροφορίες αυτές στη διάθεση του κοινού το αργότερο ένα (1) έτος μετά τη λήξη της προθεσμίας των τριών (3) μηνών.

**5.** Αν τα ποσά που οφείλονται στους δικαιούχους δεν είναι δυνατό να διανεμηθούν μετά την παρέλευση τριών (3) ετών από το τέλος του φορολογικού έτους εντός του οποίου εισπράχθηκαν τα έσοδα από την είσπραξη της εύλογης αμοιβής και εφόσον ο Συνεταιρισμός έχει λάβει όλα τα αναγκαία μέτρα για την ταυτοποίηση και τον εντοπισμό των δικαιούχων, τα ποσά αυτά θεωρούνται μη διανεμητέα.

**6.** Η Γενική Συνέλευση του Συνεταιρισμού αποφασίζει σχετικά με τη χρήση των μη διανεμητέων ποσών, με την επιφύλαξη του δικαιώματος των δικαιούχων να διεκδικήσουν τα ποσά αυτά από το Συνεταιρισμό, εάν δεν έχουν παραγραφεί.

**7.** Μόνο το ήμισυ των μη διανεμητέων ποσών μπορεί να χρησιμοποιηθεί από το Συνεταιρισμό, για επενδύσεις, ενώ το υπόλοιπο ήμισυ μπορεί να χρησιμοποιηθεί, χωριστά και κατά τρόπο ανεξάρτητο, για τη χρηματοδότηση υπηρεσιών κοινωνικού, πολιτιστικού και εκπαιδευτικού περιεχομένου προς όφελος των δικαιούχων. Με απόφαση της Γενικής Συνέλευσης μπορεί να αυξηθεί το ύψος των μη διανεμητέων ποσών για επενδύσεις. Επίσης, η γενική συνέλευση μπορεί να αποφασίζει ότι ένα μέρος των μη διανεμητέων ποσών θα διανεμηθεί στους δικαιούχους, εφόσον αυτή η απόφαση δεν προσκρούει στη δυνατότητα των δικαιούχων να διεκδικούν και να λαμβάνουν τα ποσά που αντιστοιχούν σε αξιώσεις τους οι οποίες δεν έχουν παραγραφεί.

**8.** Οι αξιώσεις των δικαιούχων για είσπραξη εσόδων από δικαιώματα κατά του Συνεταιρισμού παραγράφονται σε δέκα (10) έτη από το τέλος του φορολογικού έτους εντός του οποίου εισπράχθηκαν. Αν δεν έχει γίνει ταυτοποίηση ή εντοπισμός των δικαιούχων, τα ως άνω δέκα (10) έτη υπολογίζονται από την ολοκλήρωση της διαδικασίας εντοπισμού και ταυτοποίησής τους.

**ΑΡΘΡΟ 20**

**ΟΡΓΑΝΑ ΤΟY ΣΥΝΕΤΑΙΡΙΣΜΟΥ**

Όργανα του Συνεταιρισμού είναι η Γενική Συνέλευση, το Διοικητικό Συμβούλιο και το Εποπτικό Συμβούλιο.

**ΑΡΘΡΟ 21**

**ΓΕΝΙΚΗ ΣΥΝΕΛΕΥΣΗ**

**Α.**

1. Η Γενική Συνέλευση απαρτίζεται από όλα τα μέλη του Συνεταιρισμού και συνέρχεται σε τακτικές και έκτακτες συνεδριάσεις.

2. Οι εξουσίες της Γενικής Συνέλευσης των Μελών/Συνεταίρων του Συνεταιρισμού μπορεί να ασκούνται από συνέλευση αντιπροσώπων, οι οποίοι εκλέγονται τουλάχιστον κάθε τέσσερα (4) έτη από τη Γενική Συνέλευση του Συνεταιρισμού, υπό την προϋπόθεση ότι:

α) διασφαλίζεται η ορθή και αποτελεσματική συμμετοχή των μελών στη διαδικασία λήψης αποφάσεων του οργανισμού συλλογικής διαχείρισης και,

β) η εκπροσώπηση των διαφόρων κατηγοριών δικαιωμάτων μελών στη συνέλευση αντιπροσώπων είναι δίκαιη και ισορροπημένη. Εφαρμόζονται κατ’ αναλογία στη συνέλευση των αντιπροσώπων οι κανόνες που ισχύουν για τη Γενική Συνέλευση των Μελών.

3. Η τακτική Γενική Συνέλευση συνέρχεται μία φορά κάθε έτος ύστερα από πρόσκληση του Διοικητικού Συμβουλίου και μέσα σε τέσσερις μήνες από τη λήξη της διαχειριστικής χρήσης.

4. Η έκτακτη Γενική Συνέλευση συνέρχεται όποτε τη συγκαλέσει το Διοικητικό Συμβούλιο, ή το Εποπτικό Συμβούλιο ή το 1/10 των μελών του Συνεταιρισμού, αλλά όχι λιγότερο από 3 μέλη, ορίζοντας συγχρόνως και τα προς συζήτηση θέματα.

5. Αν το Διοικητικό Συμβούλιο δεν συγκαλέσει τη Γενική Συνέλευση μέσα σε 15 ημέρες από την υποβολή της αίτησης του Εποπτικού Συμβουλίου, ή των συνεταίρων, τη σύγκληση διατάζει το Ειρηνοδικείο ύστερα από αίτησή τους, εκτός αν κρίνει ότι δεν συντρέχει λόγος.

6. Η πρόσκληση αναγράφει τον τόπο, την ημέρα και την ώρα που θα συνέλθει η συνέλευση και τα θέματα που θα συζητηθούν. Η πρόσκληση αποστέλλεται στους συνεταίρους 8 τουλάχιστον ημέρες πριν από την ημέρα της Γενικής Συνέλευσης με προσωπικές επιστολές**.** Πριν από τη Συνέλευση, μπορούν να προστεθούν και άλλα θέματα στην ημερήσια διάταξη εφόσον το προτείνει τουλάχιστον το 1/10 των εγγεγραμμένων μελών εγγράφως τουλάχιστον 8 ημέρες πριν τη Γενική Συνέλευση. Σε αυτήν την περίπτωση το διοικητικό συμβούλιο αποστέλλει νέα συμπληρωματική πρόσκληση στα μέλη τουλάχιστον 5 ημέρες πριν τη σύγκληση της γενικής συνέλευσης.

7α. Η Γενική Συνέλευση βρίσκεται σε απαρτία και συνεδριάζει έγκυρα όταν κατά την έναρξη της συνεδρίασης παρίστανται τα μισά τουλάχιστον μέλη του συνεταιρισμού. Εάν δεν υπάρχει απαρτία η γενική συνέλευση συνέρχεται ύστερα από 7 ημέρες χωρίς άλλη πρόσκληση στον ίδιο τόπο και την ίδια ώρα (εκτός εάν στην αρχική πρόσκληση έχει καθορισθεί διαφορετικός τόπος ή/και ώρα για την πραγματοποίηση τυχόν επαναληπτικής γενικής συνέλευσης) και αποφασίζει για όλα τα θέματα της αρχικής ημερήσιας διάταξης εφόσον κατά την έναρξη της συνεδρίασης παρίσταται το 1/5 τουλάχιστον των μελών του συνεταιρισμού. Εάν δεν υπάρξει και πάλι απαρτία η γενική συνέλευση συνέρχεται πάλι εντός 7 (επτά) 7 ημερών και αποφασίζει για όλα τα θέματα της ημερήσιας διάταξης όσα μέλη και αν παρίστανται. Σε καμία περίπτωση δεν μπορεί να γίνει γενική συνέλευση αν παρίστανται λιγότερα από 7 μέλη. Οι αποφάσεις της γενικής συνέλευσης λαμβάνονται με απόλυτη πλειοψηφία του αριθμού των ψηφισάντων μελών.

7β. Για τη λήψη αποφάσεων που αφορούν στη μεταβολή του σκοπού, του ποσού της συνεταιριστικής μερίδας ή της ευθύνης των συνεταίρων, τον αποκλεισμό του συνεταίρου, την παράταση, τη διάλυση, τη συγχώνευση του συνεταιρισμού και την ανάκληση μελών του Διοικητικού ή Εποπτικού Συμβουλίου, την έγκριση πρότασης του Διοικητικού Συμβουλίου για τη σύνταξη ή τροποποίηση του κανονισμού διανομής, η Συνέλευση βρίσκεται σε απαρτία όταν παρίστανται σε αυτή τα 2/3 του συνόλου των τακτικώνμελών, η δε απόφαση λαμβάνεται με απόλυτη πλειοψηφία των συνόλου των μελών του συνεταιρισμού. Σε περίπτωση που δεν υπάρξει η εν λόγω απαρτία, η Γενική Συνέλευση συνέρχεται ύστερα από 7 ημέρες χωρίς άλλη πρόσκληση στον ίδιο τόπο και την ίδια ώρα και συνεδριάζει με απαρτία τουλάχιστον του ημίσεως των μελών του Συνεταιρισμού, η δε απόφαση λαμβάνεται με πλειοψηφία των 2/3 των παρόντων μελών.

8. Στην αρχή της συνεδρίασης εκλέγεται από τα μέλη ο Πρόεδρος και ο Γραμματέας της Συνέλευσης. Έως την εκλογή του Προέδρου τα καθήκοντά του ασκεί ο Πρόεδρος του Διοικητικού Συμβουλίου ή αν αυτός απουσιάζει ο Αντιπρόεδρος ή μέλος του Διοικητικού Συμβουλίου, ή αν δεν παρευρίσκεται κανένα, ένα μέλος του Συνεταιρισμού που υποδεικνύεται από τη Συνέλευση. Σε περίπτωση απουσίας του Διοικητικού Συμβουλίου διερευνώνται οι λόγοι και αν δεν είναι σοβαρότατοι γίνεται μομφή στο Διοικητικό Συμβούλιο και η Γενική Συνέλευση με απόφασή της φτάνει μέχρι και στην έκπτωσή του. Ο Πρόεδρος διευθύνει τις εργασίες της Συνέλευσης και ο γραμματέας τηρεί τα πρακτικά που υπογράφονται από τον Πρόεδρο και από τον ίδιο.

9. Η Γενική Συνέλευση συζητεί και αποφασίζει για τα θέματα που περιλαμβάνονται στη ημερήσια διάταξη. Αν παρίσταται το σύνολο των συνεταίρων η Γενική Συνέλευση μπορεί να αποφασίζει και για τα θέματα που δεν περιλαμβάνονται στην πρόσκληση. Στην περίπτωση αυτή η συζήτηση για τα θέματα αυτά αναβάλλεται υποχρεωτικά, αν το ζητήσει το 1/20 των μελών. Η ψηφοφορία είναι μυστική για τις αρχαιρεσίες, την παροχή εμπιστοσύνης, την απαλλαγή από ευθύνη μελών του Διοικητικού και Εποπτικού Συμβουλίου, και για προσωπικά θέματα. Τα μέλη του Διοικητικού και Εποπτικού Συμβουλίου δεν έχουν δικαίωμα να ψηφίζουν για τις αποφάσεις που αφορούν στην απαλλαγή από την ευθύνη τους.

10. Ο συνεταίρος συμμετέχει στη Γενική Συνέλευση με μία μόνο ψήφο. Ως προς τις Ανεξάρτητες Οντότητες Διαχείρισης και τους Οργανισμούς Συλλογικής Διαχείρισης που έχουν αποκτήσει την ιδιότητα του Μέλους συμμετέχουν στη Γενική Συνέλευση με το νόμιμο εκπρόσωπο και με μία μόνο ψήφο. Σε περίπτωση αλλαγής του νομίμου εκπροσώπου τους οφείλουν να ειδοποιήσουν αμέσως το Συνεταιρισμό και να χορηγήσουν και τα σχετικά νομιμοποιητικά έγγραφα.

11. Κάθε μέλος οργανισμού συλλογικής διαχείρισης έχει το δικαίωμα να ορίζει οποιοδήποτε άλλο μέλος, που μπορεί να είναι πρόσωπο ή οντότητα, ως πληρεξούσιο, ακόμη και με απλή έγγραφη εξουσιοδότηση του μέλους προς αυτόν, προκειμένου να συμμετέχει και να ψηφίζει στη γενική συνέλευση των μελών για λογαριασμό του, υπό την προϋπόθεση ότι ο ορισμός αυτός δεν οδηγεί σε σύγκρουση συμφερόντων. Ο πληρεξούσιος μπορεί να εκπροσωπεί έως και δύο (2) μέλη του οργανισμού συλλογικής διαχείρισης. Κάθε πληρεξουσιότητα ισχύει για μία (1) μόνο γενική συνέλευση των μελών. Ο πληρεξούσιος έχει τα ίδια δικαιώματα στη γενική συνέλευση των μελών με εκείνα του μέλους που τον ορίζει. Ο πληρεξούσιος ψηφίζει σύμφωνα με τις οδηγίες που δίνει το μέλος που τον όρισε. Επίσης κάθε μέλος του Οργανισμού, και ο πληρεξούσιος, εφόσον έχει παράσχει στο Συνεταιρισμό τις εξουσιοδοτήσεις των μελών, δύναται να ψηφίζει ηλεκτρονικά, εφόσον ο Συνεταιρισμός έχει εγκαταστήσει ηλεκτρονικό σύστημα για ηλεκτρονική ψηφοφορία, μέσω του οποίου εξασφαλίζεται η μυστικότητα της ψήφου και για τη λειτουργία του οποίου ο Συνεταιρισμός έχει πληροφορήσει τα μέλη του.

12. Σε περίπτωση εκλογοαπολογιστικής Γενικής Συνέλευσης , η Συνέλευση εκλέγει τριμελή Εφορευτική Επιτροπή. Τα μέλη της Εφορευτικής Επιτροπής δεν μπορούν να είναι υποψήφιοι για τις αρχαιρεσίες Διοικητικού και Εποπτικού Συμβουλίου. Πρόεδρος της Επιτροπής ανακηρύσσεται ο συνέταιρος που εξελέγη με σχετική πλειοψηφία και Γραμματέας της Επιτροπής ο αμέσως επόμενος, ενώ οι συνεταίροι που δεν εξελέγησαν λογίζονται ως αναπληρωματικοί.

13. Οι αρχαιρεσίες πραγματοποιούνται στα γραφεία της έδρας του Συνεταιρισμού επτά (7) ημέρες μετά την ολοκλήρωση της εκλογοαπολογιστικής Γενικής Συνέλευσης και την εκλογή Εφορευτικής Επιτροπής. Με απόφαση της Γενικής Συνέλευσης η ψηφοφορία μπορεί να διεξαχθεί και σε δύο συνεχόμενες ημέρες. Κατά τη διάρκεια των ημερών αυτών θα πραγματοποιείται και η ηλεκτρονική ψηφοφορία.

14. Η ψηφοφορία για την εκλογή Διοικητικού και Εποπτικού Συμβουλίου πραγματοποιείται με ενιαίο ψηφοδέλτιο, στο οποίο αναγράφονται με αλφαβητική σειρά οι υποψήφιοι χωριστά για κάθε όργανο. Από το ψηφοδέλτιο αυτό εκλέγονται επτά (7) υποψήφιοι ως τακτικά μέλη και τέσσερις (4) ως αναπληρωματικοί για το Διοικητικό Συμβούλιο και τρεις (3) υποψήφιοι ως τακτικά μέλη και τρεις (3) ως αναπληρωματικοί για το Εποπτικό Συμβούλιο. Κάθε συνεταίρος μπορεί να θέσει σε κάθε ψηφοδέλτιο έως και πέντε σταυρούς προτίμησης για κάθε όργανο. Ο σταυρός σημειώνεται δίπλα στο όνομα κάθε υποψηφίου.

15. Η σειρά εκλογής στις θέσεις των τακτικών και αναπληρωματικών μελών καθορίζεται από τους σταυρούς προτίμησης. Σε περίπτωση που υποψήφιοι για το Δ.Σ. ως τακτικά μεν μέλη για την έβδομη θέση, ως αναπληρωματικά δε μέλη για την τέταρτη θέση, έλαβαν τον ίδιο αριθμό σταυρών, γίνεται κλήρωση μεταξύ τους την οποία ενεργεί η εφορευτική επιτροπή. Με βάση τη σειρά προτίμησης όσοι δεν έχουν εκλεγεί ως τακτικά μέλη θεωρούνται αναπληρωματικά. Τα αντίστοιχα ισχύουν και για το Εποπτικό Συμβούλιο.

16. Αμέσως μετά την εκλογή της η Εφορευτική Επιτροπή αναλαμβάνει τα καθήκοντά της.

17. Οι Συνεταίροι που επιθυμούν να είναι υποψήφιοι για το Διοικητικό ή το Εποπτικό Συμβούλιο υποχρεούνται να υποβάλουν στην Εφορευτική Επιτροπή την υποψηφιότητά τους το αργότερο τρεις πλήρεις ημέρες πριν από την ημέρα των αρχαιρεσιών. Μέλη του Συνεταιρισμού που δεν έχει παρέλθει τρεις μήνες από την εγγραφή τους, δεν μπορούν να θέσουν υποψηφιότητα στα όργανα. Κατ’ εξαίρεση η αμέσως προηγούμενη διάταξη δεν ισχύει για το πρώτο Διοικητικό και Εποπτικό Συμβούλιο.

18. Αμέσως μετά την εκπνοή της πιο πάνω προθεσμίας η Εφορευτική Επιτροπή, αφού προηγουμένως διαπιστώσει τη νομιμοποίηση των υποψηφίων βάσει των περιορισμών που θέτει το παρόν καταστατικό, καταρτίζει το ενιαίο ψηφοδέλτιο χωριστά για κάθε όργανο και αναρτά το σχετικό πίνακα σε εμφανές σημείο των γραφείων της έδρας του Συνεταιρισμού. Ακολούθως μεριμνά για την ετοιμασία των σχετικών ψηφοδελτίων που εκτιμά ότι θα απαιτηθούν για την ομαλή διεξαγωγή των αρχαιρεσιών.

19. Κατά την ημέρα διεξαγωγής της ψηφοφορίας που πραγματοποιείται από τις 11:00π.μ. έως τις 19:00μμ, η εφορευτική επιτροπή υποχρεούται να βρίσκεται στα γραφεία της έδρας του Συνεταιρισμού και να ελέγχει την ομαλή και νόμιμη διεξαγωγή των εκλογών. Η αναγνώριση των ψηφοφόρων γίνεται με την επίδειξη της ταυτότητάς τους ή άλλου αποδεικτικού της ταυτότητας εγγράφου (π.χ. διαβατήριο, δίπλωμα, εκλογικό βιβλιάριο).

20. Μετά το πέρας της ψηφοφορίας, η εφορευτική επιτροπή κάνει την καταμέτρηση και διαλογή των ψήφων, ανακοινώνει τους επικρατήσαντες υποψηφίους και συντάσσει το πρακτικό εκλογής.

21. Η Γενική συνέλευση είναι το ανώτατο όργανο και αποφασίζει για όλα τα θέματα του Συνεταιρισμού. Στις ως άνω απαρτίες και πλειοψηφίες των Γενικών Συνελεύσεων προσμετρώνται και οι ηλεκτρονικά συμμετέχοντες στη Γενική Συνέλευση, εφόσον εγκατασταθεί ανάλογο ηλεκτρονικό/ψηφιακό σύστημα στο Συνεταιρισμό και έχουν δηλώσει τη συμμετοχή τους πριν την έναρξη της Γενικής Συνέλευσης.

**Β.**

1. Στην αποκλειστική αρμοδιότητα της Γενικής Συνέλευσης υπάγονται:

α) η τροποποίηση του καταστατικού

β) η εκλογή ή η παύση των μελών του διοικητικού συμβουλίου και των μελών του εποπτικού συμβουλίου,

γ) η έγκριση της αμοιβής ή η παροχή άλλου, χρηματικού ή μη, οφέλους στα μέλη του διοικητικού και του εποπτικού συμβουλίου και το γενικό διευθυντή, ύστερα από αξιολόγηση της γενικής απόδοσής τους, καθώς επίσης και η καταβολή αποζημίωσης λόγω απόλυσης στα πρόσωπα αυτά,

δ) η συγχώνευση, η παράταση της διάρκειας, η διάλυση και η αναβίωση το Συνεταιρισμού.

ε) η έγκριση του κανονισμού διανομής για τα εισπραττόμενα δικαιώματα και τις αμοιβές των άρθρων 18, 49 και 52 του Ν. 2121/93 καθώς και η έγκριση του αμοιβολογίου,

στ) οι βασικές αρχές για τη χρήση των ποσών που δεν είναι δυνατόν να διανεμηθούν και η χρήση ανά περίπτωση των ποσών που δεν είναι δυνατόν να διανεμηθούν

ζ) η επενδυτική πολιτική για τα έσοδα από τα δικαιώματα και για τα έσοδα που προκύπτουν από την επένδυση εσόδων από τα δικαιώματα, λαμβάνοντας υπόψη την παράγραφο 4 του άρθρου 17 και την παράγραφο 7 του άρθρου 19, ν.4481/2017

η) οι κρατήσεις επί των εσόδων από τα δικαιώματα και επί εσόδων που προκύπτουν από την επένδυση εσόδων από τα δικαιώματα, λαμβάνοντας υπόψη το άρθρο 18 του ν.4481/2017

θ) η χρήση των εσόδων από τα δικαιώματα και των εσόδων που προκύπτουν από την επένδυση εσόδων από τα δικαιώματα ως προς τον τρόπο, το χρόνο ή οποιαδήποτε άλλη λεπτομέρεια,

ι) ο τρόπος διαχείρισης των πιθανών περιπτώσεων που μπορεί να επηρεάσουν την εκπλήρωση των υποχρεώσεων και την επίτευξη των στόχων του οργανισμού (πολιτική για τη διαχείριση κινδύνου),

ια) η έγκριση οποιασδήποτε κτήσης, πώλησης ή υποθήκευσης ακινήτων,

ιβ) η έγκριση συγχωνεύσεων και συμμαχιών, σύστασης θυγατρικών και εξαγοράς άλλων οντοτήτων ή απόκτησης μετοχών ή δικαιωμάτων σε άλλες οντότητες,

ιγ) η έγκριση λήψης και χορήγησης δανείων ή της παροχής ασφάλειας για δάνεια,

ιδ) η κατάρτιση των όρων σχετικά με τη χορήγηση αδειών μη εμπορικής χρήσης των δικαιωμάτων,

ιε) η συμμετοχή σε εταιρία ή σε άλλο συνεταιρισμό και η αποχώρηση από αυτήν

ιστ) η έγκριση του ισολογισμού και των αποτελεσμάτων χρήσης

ιζ) η έγκριση του προϋπολογισμού και του προγράμματος δράσης

ιη) η εκλογή και απαλλαγή κάθε ευθύνης του Διοικητικού και Εποπτικού Συμβουλίου

ιθ) η επιβολή έκτακτης εισφοράς στα μέλη για την αντιμετώπιση έκτακτων ζημιών ή άλλων εξαιρετικών καταστάσεων.

κ) η έγκριση της εισδοχής νέων συνεταίρων και της απονομής της ιδιότητας του συνεταίρου σύμφωνα με το άρθρο 6 του παρόντος καταστατικού

κα) ο σχηματισμός ειδικών και έκτακτων αποθεματικών

κβ) όσες άλλες δραστηριότητες ανατίθενται στη Γενική Συνέλευση από το παρόν καταστατικό

κγ) ο έλεγχος των δραστηριοτήτων του οργανισμού, λαμβάνοντας τουλάχιστον απόφαση για το διορισμό ή την απομάκρυνση των ορκωτών ελεγκτών - λογιστών και εγκρίνοντας την ετήσια έκθεση διαφάνειας που υποβάλλει ο Συνεταιρισμός σύμφωνα με το άρθρο 29 ν.4481/2017

κδ) ο περιορισμός του δικαιώματος συμμετοχής και ψήφου στη γενική συνέλευση των μελών με βάση τα ποσά που έχουν εισπραχθεί ή οφείλονται σε μέλος του ή/και με βάση τη διάρκεια της ιδιότητας του μέλους, ή για μέλη που έχουν συγκρουόμενα συμφέροντα με τον οργανισμό,

κε) οποιοδήποτε επιπλέον ζήτημα που προβλέπεται από τις οικείες νομοθετικές διατάξεις.

2. Η γενική συνέλευση των μελών οργανισμού συλλογικής διαχείρισης μπορεί να αναθέτει στο εποπτικό συμβούλιο, μέσω απόφασής της, τις εξουσίες που αναφέρονται στις ως άνω περιπτώσεις ι, ια, ιβ και ιγ.

3. Αν ο Συνεταιρισμός αδυνατεί να πληρώσει τις ληξιπρόθεσμες οφειλές του ή αν κατά τη σύνταξη του ισολογισμού διαπιστωθεί ότι το παθητικό υπερβαίνει το ενεργητικό κατά το ένα τρίτο του συνολικού ποσού της ευθύνης όλων των συνεταίρων, το Διοικητικό Συμβούλιο συγκαλεί υποχρεωτικά χωρίς υπαίτια καθυστέρηση τη Γενική Συνέλευση με θέμα την επιβολή έκτακτης εισφοράς στους συνεταίρους. Στη Γενική Συνέλευση υποβάλλεται ισολογισμός και έκθεση του Διοικητικού Συμβουλίου για την περιουσιακή κατάσταση του Συνεταιρισμού και την προτεινόμενη έκτακτη εισφορά. Η έκτακτη εισφορά επιβάλλεται στα μέλη αν το αποφασίσει η Γενική συνέλευση με την απαρτία και πλειοψηφία, όπως ορίζεται στην παρ. 7β του παρόντος άρθρου.

**ΑΡΘΡΟ 22**

**ΔΙΟΙΚΗΤΙΚΟ ΣΥΜΒΟΥΛΙΟ**

1. Το Διοικητικό Συμβούλιο αποτελείται από επτά (7) μέλη, φυσικά πρόσωπα, που εκλέγονται από τη Γενική Συνέλευση.
2. Η διάρκεια της θητείας του Δ.Σ. είναι τριετής και μπορεί να παραταθεί μέχρι την εκλογή νέου Δ.Σ το πολύ για έξι μήνες. Τα μέλη του Διοικητικού Συμβουλίου επανεκλέγονται ελεύθερα:
3. Τα μέλη του Δ.Σ. ως και εκείνα του Εποπτικού Συμβουλίου δεν μπορούν :

α) να είναι ιδιοκτήτες, διαχειριστές, διευθυντές ή διευθυντικά στελέχη σε οργανισμούς ραδιοφωνικής ή τηλεοπτικής μετάδοσης

β) να συνδέονται με σχέση εξαρτημένης εργασίας ή με οποιαδήποτε μόνιμη συνεργασία με τους ανωτέρω αναφερόμενους οργανισμούς,

γ) να ασκούν ανάλογες δραστηριότητες σε οποιοδήποτε νομικό πρόσωπο δημοσίου ή ιδιωτικού δικαίου (ή και σε υπηρεσίες του δημοσίου), εφόσον υπάρχει πιθανότητα να βρεθούν τα συμφέροντά τους αντιμέτωπα με αυτά του Συνεταιρισμού.

Όποιοι αναλαμβάνουν τέτοια καθήκοντα κατά τη διάρκεια της θητείας τους εκπίπτουν των συνεταιριστικών τους αξιωμάτων.

δ) Εκπίπτουν επίσης των αξιωμάτων τους, με απόφαση της Γενικής Συνέλευσης που αποφασίζει με την απαρτία τουλάχιστον των 2/3 του συνόλου των μελών του, όποιοι καταδικασθούν για διαχειριστικές ατασθαλίες εις βάρος του Συνεταιρισμού ή παραβιάσουν τις διατάξεις του άρθρου 66 του νόμου 2121/93 ή τις διατάξεις των υποχρεώσεων του άρθρου 12Β παρ. α και δ του παρόντος καταστατικού ή έχουν συγκρουόμενα συμφέροντα με το Συνεταιρισμό.

Ανακαλούνται οι ως άνω αποφάσεις, κατόπιν αιτήσεως του ενδιαφερομένου μέλους, με νέα απόφαση της Γενικής Συνέλευσης που αποφασίζει με την απαρτία του άρθρου 21 παρ 7β του παρόντος, που δύναται να συνέρχεται ειδικά για αυτό το σκοπό.

1. Με πρόσκληση του πλειοψηφίσαντος συμβούλου το Δ.Σ συνέρχεται σε σώμα μέσα σε 10 ημέρες από την εκλογή του και εκλέγει με μυστική ψηφοφορία τον Πρόεδρο, τον Αντιπρόεδρο, τον Γραμματέα και τον Ταμία. Σε περίπτωση περισσότερων των δύο υποψηφιοτήτων για την ανάληψη θέσης στο προεδρείο η εκλογή συνεχίζεται μεταξύ των δύο επικρατέστερων. Εάν παραιτηθεί, ανακληθεί, εκπέσει ή εκλείψει καθ’ οποιονδήποτε τρόπο μέλος του Δ.Σ., αντικαθίσταται από τον επόμενο σε σταυρούς υποψήφιο. Η αναπλήρωση μέλους του Προεδρείου γίνεται από το ίδιο το Δ.Σ.
2. Το Διοικητικό Συμβούλιο διοικεί και εκπροσωπεί και δεσμεύει τον Συνεταιρισμό σύμφωνα με τις διατάξεις του καταστατικού. Ενδεικτικά το Δ.Σ, με την επιφύλαξη των αλλιώς τυχόν στο παρόν και τον νόμο οριζομένων, είναι αρμόδιο:

α) να επεξεργάζεται και να υποβάλλει για έγκριση στη Γενική συνέλευση τους κανονισμούς διανομής και τις τυχόν τροποποιήσεις τους,

β) να εκτελεί το ετήσιο πρόγραμμα δράσης και τις αποφάσεις της Γενικής Συνέλευσης και γενικά να παίρνει αποφάσεις για οποιοδήποτε θέμα αφορά στη διοίκηση, την οργάνωση , λειτουργία, διαχείριση καθώς και τις υποθέσεις ή εργασίες του συνεταιρισμού προς την επίτευξη του σκοπού του συνεταιρισμού (εξαιρουμένων εκείνων των αποφάσεων που ρητά έχουν υπαχθεί διά του παρόντος ή διά του νόμου στην αρμοδιότητα άλλου οργάνου),

γ) να καταρτίζει , να τροποποιεί και να υπογράφει με κάθε δικαιούχο τις συμβάσεις ανάθεσης καθώς και τις συμβάσεις αμοιβαιότητας με τους ξένους οργανισμούς,

δ) να συντάσσει στο τέλος της διαχειριστικής χρήσης τον ισολογισμό και το λογαριασμό αποτελεσμάτων χρήσης και να τους υποβάλει στην τακτική Γενική Συνέλευση και στο Εποπτικό Συμβούλιο για έλεγχο δεκαπέντε (15) μέρες πριν από την ημέρα σύγκλησης της τακτικής Γενικής Συνέλευσης,

ε) να αποφασίζει την εγγραφή συνεταίρων και επωφελουμένων, σύμφωνα με τις διατάξεις του παρόντος καταστατικού,

στ) να προτείνει τον αποκλεισμό συνεταίρων στη Γενική Συνέλευση,

ζ) να συνεργάζεται με τους δημόσιους φορείς και με τους άλλους οργανισμούς συλλογικής διαχείρισης για την προώθηση, προστασία των πνευματικών και συγγενικών δικαιωμάτων, διορίζοντας αντιπροσώπους του Συνεταιρισμού όποτε κρίνει αναγκαίο,

η) να συνάπτει τις ατομικές και συλλογικές συμβάσεις με τους χρήστες, να επεξεργάζεται το αμοιβολόγιο και να το προτείνει στη Γενική Συνέλευση,

θ) να συνάπτει συμβάσεις αμοιβαιότητας με ξένους οργανισμούς,

ι) να προσλαμβάνει το γενικό διευθυντή και το υπόλοιπο προσωπικό διαχείρισης, να τους μεταβιβάζει αρμοδιότητες και να καθορίζει το μισθό τους

ια) να ορίζει τους εκπροσώπους του οργανισμού σε συνέδρια,

ιβ) να προσδιορίζει το ποσοστό παρακράτησης για την κάλυψη των εξόδων διαχείρισης. Υποχρεούται να γνωστοποιεί αυτό το ποσοστό στους τραγουδιστές πριν από την υπογραφή της σύμβασης ανάθεσης. Το ποσοστό δεν μπορεί να αυξηθεί χωρίς τη συναίνεση των συνεταίρων και των επωφελούμενων παρά ύστερα από ειδοποίηση προ ενός έτους,

ιγ) να αποδέχεται τις δωρεές και τις κληρονομίες,

ιδ) να καταρτίζει τον εσωτερικό κανονισμό λειτουργίας του Συνεταιρισμού,

ιε) να εκπροσωπεί το συνεταιρισμό στα όργανα του ενιαίου οργανισμού συλλογικής διαχείρισης κατά τις μεταξύ των μελών του ΔΣ αποφάσεις, και τα προβλεπόμενα στο καταστατικό του ενιαίου οργανισμού συλλογικής διαχείρισης,

ιστ) να συνάπτει συμβάσεις με παρόχους πληροφοριών για τη χρήση των ερμηνειών,

ιζ) να συνάπτει συμβάσεις εκπροσώπησης με άλλους φορείς συλλογικής διαχείρισης με γνώμονα το βέλτιστο συμφέρον των δικαιούχων,

Ιδ) να αποφασίζει για την εγκατάσταση ηλεκτρονικών συστημάτων για την άσκηση των δικαιωμάτων των δικαιούχων,

ιε) να συνάπτει τις απαιτούμενες συμβάσεις για τη διαχείριση και είσπραξη της ετήσιας συμπληρωματικής αμοιβής, όπως προσδιορίζεται στο άρθρο 52 ν.2121/93,

ιστ) να αποφασίζει για τον ορισμό υπευθύνου επεξεργασίας προσωπικών δεδομένων σύμφωνα με τις διατάξεις του ν. 2472/1997

ιστ) όσες άλλες δραστηριότητες ανατίθενται στο Διοικητικό Συμβούλιο από το παρόν καταστατικό.

1. Τα μέλη του Διοικητικού Συμβουλίου οφείλουν να καταβάλουν την επιμέλεια που καταβάλλουν στις δικές τους υποθέσεις κατά τη διαχείριση των υποθέσεων του Συνεταιρισμού.
2. Το Διοικητικό Συμβούλιο συνέρχεται σε τακτική συνεδρίαση τουλάχιστον μία φορά το δίμηνο και σε έκτακτη όταν το συγκαλέσει ο Πρόεδρος ή το ζητήσει το ένα τρίτο των μελών του. Βρίσκεται σε απαρτία και συνεδριάζει έγκυρα όταν τα παρόντα μέλη είναι περισσότερα από τα απόντα. Οι αποφάσεις λαμβάνονται με πλειοψηφία των παρόντων μελών. Σε περίπτωση ισοψηφίας υπερτερεί η ψήφος του Προέδρου. Τα πρακτικά των συνεδριάσεων και οι αποφάσεις καταχωρούνται στο βιβλίο πρακτικών και υπογράφονται από όλα τα παρόντα μέλη του Δ.Σ. Κατ΄εξαίρεση και για λόγους επείγοντος είναι δυνατή η πραγματοποίηση συνεδρίασης του ΔΣ και χωρίς την παρουσία των μελών στον τόπο συνεδρίασης με τη λήψη της όποιας απόφασης δια περιφοράς. Συνεδρίαση των μελών του ΔΣ μπορεί να γίνει και με τηλεδιάσκεψη εφόσον συμφωνούν όλα τα μέλη του και μπορεί να ορίσει με απόφασή του τις τεχνικές προδιαγραφές ασφαλείας για την εγκυρότητα της συνεδρίασης. Στην περίπτωση αυτή η πρόσκληση προς τα μέλη του ΔΣ περιλαμβάνει τις αναγκαίες πληροφορίες για τη συμμετοχή αυτών στη συνεδρίαση.
3. Μέλος του Διοικητικού Συμβουλίου δε συμμετέχει στις συνεδριάσεις ούτε έχει δικαίωμα ψήφου, όταν συζητούνται θέματα που αφορούν άμεσα αυτό ή συγγενή μέχρι του δεύτερου βαθμού.
4. Το αξίωμα του μέλους του Δ.Σ. είναι τιμητικό και άμισθο.
5. Ειδικά όταν το Δ.Σ. αποφασίζει την πρότασή του σχετικά με τον κανονισμό διανομής, η απόφαση του αυτή λαμβάνεται με την απαρτία των 2/3 του συνόλου των μελών του.

**ΑΡΘΡΟ 23**

**ΑΡΜΟΔΙΟΤΗΤΕΣ ΤΟΥ ΠΡΟΕΔΡΕΙΟΥ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

1. Ο Πρόεδρος προεδρεύει στις συνεδριάσεις του Διοικητικού Συμβουλίου, υπογράφει μαζί με το Γενικό Γραμματέα τα πρακτικά των συνεδριάσεων και εκπροσωπεί το Συνεταιρισμό έναντι τρίτων και δικαστικώς. Σε περίπτωση κωλύματος αντικαθίσταται από τον Αντιπρόεδρο ή αν κωλύεται και αυτός από το σύμβουλο που ορίζει το Διοικητικό Συμβούλιο.
2. Ο Γενικός Γραμματέας συντάσσει την αλληλογραφία, τηρεί τα αρχεία του Συνεταιρισμού καθώς και τα πρακτικά του Διοικητικού Συμβουλίου και υπογράφει μαζί με τον Πρόεδρο τα πρακτικά, όλα τα έγγραφα και τα εντάλματα πληρωμής. Υποχρεούται να ανακοινώσει το περιεχόμενο των εισερχομένων εγγράφων στα μέλη του Διοικητικού Συμβουλίου. Είναι υπεύθυνος για την τήρηση και ενημέρωση του μητρώου των μελών. Εάν κωλύεται αντικαθίσταται από σύμβουλο που ορίζει το Διοικητικό Συμβούλιο.
3. Ο Ταμίας κρατά τα βιβλία που προβλέπει ο νόμος, είναι υπεύθυνος για τις εισπράξεις και εποπτεύει την ορθή λειτουργία των οικονομικών υπηρεσιών. Συντάσσει τον προϋπολογισμό και την έκθεση οικονομικής διαχείρισης. Σε περίπτωση κωλύματος αναπληρώνεται από σύμβουλο που ορίζει το Διοικητικό Συμβούλιο.
4. Τα μέλη του Διοικητικού Συμβουλίου αναλαμβάνουν όσα καθήκοντα τους ανατίθενται από τον Πρόεδρο, το Γενικό Γραμματέα ή τον Ταμία και γενικότερα βοηθούν στην διοίκηση και διαχείριση του Συνεταιρισμού.
5. Όλες οι παραπάνω αρμοδιότητες και εξουσίες μπορούν να μεταβιβάζονται με απόφαση του Διοικητικού Συμβουλίου σε μέλη του ή τρίτους.

**ΑΡΘΡΟ 24**

**ΕΠΟΠΤΙΚΟ ΣΥΜΒΟΥΛΙΟ**

1. Το Εποπτικό Συμβούλιο αποτελείται από τρία (3) μέλη, φυσικά πρόσωπα, που εκλέγονται από τη Γενική Συνέλευση.
2. To ίδιο πρόσωπο δεν μπορεί να μετέχει και στο Διοικητικό και στο Εποπτικό Συμβούλιο. Τα μέλη του Διοικητικού και του Εποπτικού Συμβουλίου δεν επιτρέπεται να έχουν μεταξύ τους συγγένεια μέχρι δευτέρου βαθμού.
3. Το εποπτικό Συμβούλιο ελέγχει τις πράξεις του Διοικητικού Συμβουλίου και την τήρηση των διατάξεων του νόμου, του καταστατικού και των αποφάσεων της Γενικής Συνέλευσης. Το Εποπτικό Συμβούλιο έχει δικαίωμα και καθήκον να λαμβάνει γνώση οποιουδήποτε βιβλίου, εγγράφου ή στοιχείων του Συνεταιρισμού, να διενεργεί λογιστικό και διαχειριστικό έλεγχο και να παρακολουθεί την πορεία των υποθέσεων του Συνεταιρισμού. Για τη διενέργεια λογιστικού και διαχειριστικού ελέγχου μπορεί να διορίσει έως τρεις ειδικούς συμβούλους ή εμπειρογνώμονες. Το εποπτικό Συμβούλιο αν διαπιστώσει παραβάσεις του νόμου, του καταστατικού και των αποφάσεων της Γενικής Συνέλευσης ή παρατυπίες ως προς τη διαχείριση υποδεικνύει στο Διοικητικό Συμβούλιο την επανόρθωσή τους και συγκαλεί τη Γενική Συνέλευση όταν θεωρεί ότι πρόκειται για σοβαρές παραβάσεις ή παρατυπίες που μπορεί να βλάψουν τα συμφέροντα του Συνεταιρισμού.
4. Το εποπτικό Συμβούλιο συντάσσει έκθεση επί του ισολογισμού και του λογαριασμού αποτελεσμάτων χρήσης, την οποία και καταθέτει στη Γενική Συνέλευση. Η έκθεση μαζί με τον ισολογισμό και το λογαριασμό αποτελεσμάτων χρήσης πρέπει να είναι στη διάθεση των συνεταίρων πέντε ημέρες πριν τη συνεδρίαση.
5. Τα μέλη του εποπτικού Συμβουλίου ευθύνονται για κάθε πταίσμα. Με απόφαση της γενικής συνέλευσης των μελών μπορεί τα μέλη του εποπτικού συμβουλίου να απαλλάσσονται της ευθύνης τους.
6. Κάθε μέλος του εποπτικού συμβουλίου του οργανισμού συλλογικής διαχείρισης υποβάλλει στη γενική συνέλευση των μελών, ετήσια ατομική δήλωση σχετικά με συγκρούσεις συμφερόντων, η οποία περιέχει τις πληροφορίες που αναφέρονται στο τρίτο εδάφιο της παραγράφου 2 του άρθρου 26 του παρόντος.

**7.** Το εποπτικό συμβούλιο του οργανισμού συλλογικής διαχείρισης συνέρχεται τακτικά και σε κάθε περίπτωση τουλάχιστον τέσσερις (4) φορές ετησίως και έχει τουλάχιστον τις ακόλουθες εξουσίες:

α) την άσκηση των εξουσιών που του έχουν εκχωρηθεί από τη γενική συνέλευση των Μελών,

β) την παρακολούθηση των δραστηριοτήτων και της εκτέλεσης των καθηκόντων των μελών του διοικητικού συμβουλίου, του γενικού διευθυντή ή και των διευθυντών, εφόσον έχει διορισθεί γενικός διευθυντής ή και διευθυντές, καθώς, επίσης, και των προσώπων εκείνων στα οποία έχουν ανατεθεί σχετικά καθήκοντα και αρμοδιότητες,

γ) την παρακολούθηση της εφαρμογής των αποφάσεων της γενικής συνέλευσης των μελών και ιδίως, αυτές που αφορούν: α) στον τρόπο διανομής των ποσών που οφείλονται στους δικαιούχους και τον κανονισμό διανομής δικαιωμάτων, β) την εφαρμογή των βασικών αρχών για τη χρήση των ποσών που δεν είναι δυνατόν να διανεμηθούν, γ) την επενδυτική πολιτική για τα έσοδα από τα δικαιώματα και για τα έσοδα που προκύπτουν από την επένδυση εσόδων από τα δικαιώματα, δ) τις κρατήσεις επί των εσόδων από τα δικαιώματα και επί εσόδων που προκύπτουν από την επένδυση εσόδων από τα δικαιώματα, λαμβάνοντας υπόψη το άρθρο 18 του ν.4481/2017

δ) την τήρηση των διατάξεων του ν.2121/93, του ν. 4481/2017, του καταστατικού και του κανονισμού διανομής.

**8.** Για την άσκηση των αρμοδιοτήτων του το εποπτικό συμβούλιο μπορεί να ζητά από τα πρόσωπα που προβλέπονται στην περίπτωση β΄ της παραγράφου 7 οποιεσδήποτε πληροφορίες, στοιχεία, βιβλία ή έγγραφα του οργανισμού συλλογικής διαχείρισης, που απαιτούνται για την εκπλήρωση των σκοπών της παραγράφου 7.

**9.** Το εποπτικό συμβούλιο υποβάλλει τουλάχιστον άπαξ ετησίως στη γενική συνέλευση των μελών έκθεση σχετικά με την άσκηση των εξουσιών του.

**10.** Μέλος του διοικητικού συμβουλίου ή γενικός διευθυντής ή διευθυντής δεν μπορεί να μετέχει στο εποπτικό συμβούλιο. Απαγορεύεται να είναι σύζυγοι ή να έχουν μεταξύ τους οποιαδήποτε συγγένεια μέχρι δεύτερου βαθμού τα μέλη του διοικητικού συμβουλίου, ο γενικός διευθυντής ή ο διευθυντής με τα μέλη του εποπτικού συμβουλίου. Τα μέλη του εποπτικού συμβουλίου ευθύνονται για κάθε πταίσμα.

11. Σε περίπτωση διαπίστωσης παραβάσεων εκ μέρους του διοικητικού συμβουλίου, το εποπτικό συμβούλιο μπορεί να προσφεύγει στη διαδικασία των άρθρων 43 και 46 έως 47 ή 51 του νόμου 4481/2017.

12. Για την άσκηση του συνόλου των αρμοδιοτήτων του, το εποπτικό συμβούλιο μπορεί να εξουσιοδοτεί ανεξάρτητους ορκωτούς ελεγκτές ή λογιστές ή νομικούς, της διακριτικής του ευχέρειας και επιλογής, με δαπάνες που βαρύνουν, μέχρι ποσοστό 3% των ετήσιων διαχειριστικών εξόδων, κατά περίπτωση, το Συνεταιρισμό, υπό την πρόσθετη προϋπόθεση τήρησης των αρχών εχεμύθειας και μη ύπαρξης συγκρουόμενων συμφερόντων.

**ΑΡΘΡΟ 25**

**ΠΡΟΣΩΠΙΚΟ ΔΙΑΧΕΙΡΙΣΗΣ**

1. Ο Γενικός Διευθυντής και ο αναπληρωτής Γενικός Διευθυντής προσλαμβάνονται από το Διοικητικό Συμβούλιο. Εξασκούν τις αρμοδιότητες που τους μεταβιβάζονται , χωρίς να απαιτείται η υπογραφή άλλου οργάνου.
2. Το Διοικητικό προσωπικό του Συνεταιρισμού αποτελείται από μέλη του Συνεταιρισμού ή τρίτους μη μέλη αυτού. Τα πρόσωπα που αποτελούν το προσωπικό διαχείρισης του Συνεταιρισμού δεν μπορούν: ι) να είναι επιχειρηματίες ή εταίροι, διαχειριστές, διοικητές ή διευθυντές παραγωγής σε οργανισμούς ραδιομετάδοσης , όποιο και αν είναι το μέσο επικοινωνίας δια σημάτων, εικόνων και ήχων, ή σε εταιρίες εμπορίου ή παραγωγής συσκευών αναπαραγωγής υλικών φορέων ήχου ή ήχου και εικόνας, ιι) να συνδέονται με σχέση εξηρτημένης εργασίας ή με οποιαδήποτε μόνιμη συνεργασία με τις ανωτέρω εταιρίες, ιιι) να ασκούν διευθυντικές αρμοδιότητες σε εταιρία διαχείρισης στην ημεδαπή στην αλλοδαπή, εκτός αν τις ασκούν κατ’ εντολήν του Διοικητικού Συμβουλίου του Συνεταιρισμού, iv) να ασκούν ανάλογες αρμοδιότητες σε οποιοδήποτε νομικό πρόσωπο δημοσίου ή ιδιωτικού δικαίου ( ή σε υπηρεσίες του Δημοσίου), εφόσον υπάρχει πιθανότητα να βρεθούν τα συμφέροντα του αντιμέτωπα με αυτά του Συνεταιρισμού, v) να αποκτήσουν συμφέροντα τα οποία μπορεί να έρθουν σε σύγκρουση με αυτά του Συνεταιρισμού, vi) να ακολουθούν προσωπικούς σκοπούς χρησιμοποιώντας τις υπηρεσίες του Συνεταιρισμού, vii) να ασκούν δικαιώματα συνεταίρου.

**Άρθρο 26**

**Ετήσια έκθεση διαφάνειας**

**1.** Ο Συνεταιρισμός οφείλει να καταρτίζει και να δημοσιεύει ετήσια έκθεση διαφάνειας, μαζί με την ειδική έκθεση, για κάθε φορολογικό έτος το αργότερο μέσα σε οκτώ (8) μήνες μετά το τέλος του έτους. Η ετήσια έκθεση διαφάνειας δημοσιεύεται στην ιστοσελίδα του Συνεταιρισμού , όπου και παραμένει διαθέσιμη στο κοινό για πέντε (5) τουλάχιστον έτη.

**2.** Πληροφορίες που πρέπει να παρέχονται στην ετήσια έκθεση διαφάνειας είναι οι εξής:

α) οικονομικές καταστάσεις που περιλαμβάνουν ισολογισμό ή δήλωση στοιχείων ενεργητικού και παθητικού, λογαριασμό των εσόδων και των δαπανών του φορολογικού έτους και κατάσταση ταμειακών ροών,

β) έκθεση για τις δραστηριότητες του φορολογικού έτους,

γ) πληροφορίες σχετικά με την άρνηση χορήγησης άδειας σύμφωνα με την παράγραφο 4 του άρθρου 22,

δ) περιγραφή της νομικής δομής και της δομής διακυβέρνησης του οργανισμού συλλογικής διαχείρισης,

ε) πληροφορίες για άλλες οντότητες που ανήκουν ή ελέγχονται, άμεσα ή έμμεσα, εν όλω ή εν μέρει, από τον οργανισμό συλλογικής διαχείρισης,

στ) πληροφορίες σχετικά με το συνολικό ποσό των αμοιβών που καταβλήθηκαν στα πρόσωπα που αναφέρονται στην παράγραφο 3 του άρθρου 10 και στην παράγραφο 1 του άρθρου 31 κατά το προηγούμενο έτος, και για άλλες παροχές που χορηγούνται σε αυτούς,

ζ) οικονομικές πληροφορίες που αναφέρονται στην παράγραφο 2,

η) ειδική έκθεση σχετικά με τη χρήση των ποσών που δαπανώνται για τους σκοπούς των κοινωνικών, πολιτιστικών και εκπαιδευτικών υπηρεσιών. Η έκθεση περιέχει τις πληροφορίες της παραγράφου 3.

**3.** Οικονομικές πληροφορίες που πρέπει να παρέχονται στην ετήσια έκθεση διαφάνειας είναι οι εξής:

α) οικονομικές πληροφορίες σχετικά με τα έσοδα από τα δικαιώματα, ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και ανά είδος χρήσης, στις οποίες συμπεριλαμβάνονται οι πληροφορίες σχετικά με τα έσοδα που προκύπτουν για την επένδυση των εσόδων, από τα δικαιώματα και τη χρήση των εσόδων αυτών (είτε αυτά διανέμονται σε δικαιούχους ή σε άλλους οργανισμούς συλλογικής διαχείρισης είτε χρησιμοποιούνται με άλλον τρόπο),

β) οικονομικές πληροφορίες σχετικά με το κόστος της διαχείρισης δικαιωμάτων και άλλων υπηρεσιών που παρέχονται από τον οργανισμό συλλογικής διαχείρισης στους δικαιούχους, με αναλυτική περιγραφή τουλάχιστον των ακόλουθων στοιχείων:

αα) όλων των λειτουργικών και χρηματοδοτικών δαπανών, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και, αν οι δαπάνες είναι έμμεσες και δεν μπορεί να καταλογιστούν σε μία ή περισσότερες κατηγορίες εξουσιών, επεξήγηση της μεθόδου που χρησιμοποιήθηκε για την κατανομή αυτών των έμμεσων δαπανών,

ββ) των λειτουργικών και χρηματοδοτικών δαπανών, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και, αν οι δαπάνες είναι έμμεσες και δεν μπορεί να καταλογιστούν σε μία ή περισσότερες κατηγορίες εξουσιών, επεξήγηση της μεθόδου που χρησιμοποιήθηκε για την κατανομή των έμμεσων δαπανών μόνο όσον αφορά στη διαχείριση των δικαιωμάτων, στις οποίες συμπεριλαμβάνονται τα έξοδα διαχείρισης που κρατούνται ή συμψηφίζονται με τα έσοδα από δικαιώματα ή με έσοδα που προκύπτουν από την επένδυση εσόδων από δικαιώματα σύμφωνα με την παράγραφο 3 του άρθρου 17 και του άρθρου 18,

γγ) των λειτουργικών και χρηματοδοτικών δαπανών σε σχέση με υπηρεσίες, εκτός από τη διαχείριση των δικαιωμάτων αλλά συμπεριλαμβανομένων των κοινωνικών, πολιτιστικών και εκπαιδευτικών υπηρεσιών,

δδ) των πόρων που χρησιμοποιήθηκαν για την κάλυψη των δαπανών,

εε) των κρατήσεων που πραγματοποιήθηκαν επί των εσόδων από τα δικαιώματα, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης, ανά είδος χρήσης και σκοπό κράτησης, όπως δαπανών που σχετίζονται με τη διαχείριση των δικαιωμάτων,

στστ) των ποσοστών που αντιπροσωπεύουν το κόστος της διαχείρισης δικαιωμάτων και άλλων υπηρεσιών που παρασχέθηκαν από τον οργανισμό συλλογικής διαχείρισης σε δικαιούχους σε σύγκριση με τα έσοδα από τα δικαιώματα κατά το οικείο φορολογικό έτος, ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης, και αν οι δαπάνες είναι έμμεσες και δεν μπορεί να καταλογιστούν σε μία ή περισσότερες κατηγορίες εξουσιών, επεξήγηση της μεθόδου που χρησιμοποιήθηκε για την κατανομή των έμμεσων δαπανών.

γ) Οικονομικές πληροφορίες σχετικά με τα ποσά που οφείλονται στους δικαιούχους με αναλυτική περιγραφή τουλάχιστον των ακόλουθων στοιχείων:

αα) του συνολικού ποσού που αναλογεί σε δικαιούχους με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και ανά είδος χρήσης,

ββ) του συνολικού ποσού που καταβάλλεται σε δικαιούχους με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και ανά είδος χρήσης,

γγ) της συχνότητας των πληρωμών, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και είδος χρήσης,

δδ) του συνολικού ποσού που έχει εισπραχθεί αλλά δεν έχει ακόμη προσδιοριστεί το ποσό που αναλογεί στους δικαιούχους, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και ανά είδος χρήσης και με υπόδειξη του φορολογικού έτους κατά το οποίο εισπράχθηκαν τα ποσά αυτά,

εε) του συνολικού ποσού που αναλογεί στους δικαιούχους και δεν τους έχει ακόμη διανεμηθεί, με κατανομή ανά κατηγορία εξουσιών, των οποίων τη διαχείριση έχει αναλάβει ο οργανισμός συλλογικής διαχείρισης και είδος χρήσης και με υπόδειξη του φορολογικού έτους κατά το οποίο εισπράχθηκαν τα ποσά αυτά,

στστ) αν ο οργανισμός συλλογικής διαχείρισης δεν έχει πραγματοποιήσει την κατανομή και τις πληρωμές εντός της προθεσμίας που ορίζεται στην παράγραφο 2 του άρθρου 19, τους λόγους της καθυστέρησης,

ζζ) των συνολικών μη διανεμητέων ποσών μαζί με επεξήγηση της χρήσης των ποσών αυτών.

δ) Πληροφορίες για τις σχέσεις με άλλους οργανισμούς συλλογικής διαχείρισης, με περιγραφή τουλάχιστον των ακόλουθων στοιχείων:

αα) των ποσών που λαμβάνονται από άλλους οργανισμούς συλλογικής διαχείρισης και των ποσών που καταβάλλονται σε άλλους οργανισμούς συλλογικής διαχείρισης, με κατανομή ανά κατηγορία εξουσιών και ανά είδος χρήσης και ανά οργανισμό συλλογικής διαχείρισης,

ββ) των εξόδων διαχείρισης και άλλων κρατήσεων επί των εσόδων από δικαιώματα που οφείλονται σε άλλους οργανισμούς συλλογικής διαχείρισης, με κατανομή ανά κατηγορία εξουσιών και ανά είδος χρήσης και ανά οργανισμό συλλογικής διαχείρισης,

γγ) των εξόδων διαχείρισης και άλλων κρατήσεων επί των ποσών που καταβλήθηκαν από άλλους οργανισμούς συλλογικής διαχείρισης, με κατανομή ανά κατηγορία εξουσιών και ανά οργανισμό συλλογικής διαχείρισης,

δδ) των ποσών που διανεμήθηκαν απευθείας σε δικαιούχους που προέρχονται από άλλους οργανισμούς συλλογικής διαχείρισης, με κατανομή ανά κατηγορία εξουσιών και ανά οργανισμό συλλογικής διαχείρισης σύμφωνα με την παράγραφο 3 του άρθρου 37.

**4.** Η ειδική έκθεση αφορά στη χρήση των ποσών που δαπανώνται για τους σκοπούς των κοινωνικών, πολιτιστικών και εκπαιδευτικών υπηρεσιών και περιλαμβάνει τις πληροφορίες α) τα ποσά που δαπανώνται για κοινωνικές, πολιτιστικές και εκπαιδευτικές υπηρεσίες κατά τη διάρκεια του φορολογικού έτους, με κατανομή των ποσών ανά υπηρεσία και β) οι πληροφορίες και επεξηγήσεις για τη χρήση των εν λόγω ποσών ανά είδος υπηρεσίας, οι αποδέκτες, τα έξοδα διαχείρισης του οργανισμού για τη χρηματοδότηση κοινωνικών, πολιτιστικών και εκπαιδευτικών υπηρεσιών, καθώς και τα ποσά που πράγματι δαπανήθηκαν για τις υπηρεσίες αυτές.

**5.** Οι οικονομικές καταστάσεις που αναφέρονται στην περίπτωση α΄ της παραγράφου 2 του παρόντος, καθώς και κάθε οικονομική πληροφορία που αναφέρεται στις περιπτώσεις ζ΄ και η΄ της παραγράφου 1 και στην παράγραφο 3 του παρόντος ελέγχονται από έναν ή περισσότερους ορκωτούς ελεγκτές – λογιστές, οι οποίοι συντάσσουν σχετική έκθεση. Η έκθεση αυτή δημοσιεύεται ολόκληρη στην ετήσια έκθεση διαφάνειας.

**6.** Διατάξεις άλλων νόμων αναφορικά με την οικονομική διαχείριση και τον έλεγχο των οργανισμών συλλογικής διαχείρισης εξακολουθούν να ισχύουν.

**ΑΡΘΡΟ 27**

**Υποχρεώσεις των προσώπων που διαχειρίζονται τις επιχειρηματικές δραστηριότητες του Συνεταιρισμού**

Τα πρόσωπα που διαχειρίζονται τις επιχειρηματικές δραστηριότητές του Συνεταιρισμού όπως ο νόμιμος εκπρόσωπος, τα μέλη του διοικητικού και του εποπτικού συμβουλίου και ο γενικός διευθυντής, αν υπάρχει, πρέπει:

α) να μην έχουν παραπεμφθεί τελεσιδίκως για κακούργημα ή να μην έχουν καταδικαστεί για κακούργημα ή πλημμέλημα σε ποινή στερητική της ελευθερίας ανώτερη των δύο (2) ετών ή, ανεξάρτητα από το ύψος της ποινής, για εγκλήματα κατά της ιδιοκτησίας ή των περιουσιακών δικαιωμάτων, για λαθρεμπορία, παραχάραξη ή πλαστογραφία, φοροδιαφυγή, δωροδοκία ή δωροληψία. Για τη διαπίστωση της μη τελεσίδικης παραπομπής και της μη καταδίκης του προηγούμενου εδαφίου τα άτομα αυτά υποβάλλουν στον ΟΠΙ πιστοποιητικό αρμόδιας δικαστικής αρχής για μη παραπομπή και αντίγραφο ποινικού μητρώου από το οποίο να προκύπτει η μη καταδίκη αντίστοιχα. Τα ως άνω πρόσωπα οφείλουν να υποβάλουν και δήλωση με τις πληροφορίες που αναφέρονται στην περίπτωση δ΄ της παραγράφου 2 του άρθρου 31 του Ν4481/2017.

β) να ενεργούν σωστά, συνετά και κατάλληλα, με την εφαρμογή κατάλληλων διοικητικών και λογιστικών διαδικασιών, καθώς και μηχανισμών εσωτερικού ελέγχου.

γ) να θεσπίζουν και εφαρμόζουν διαδικασίες, ώστε να αποφεύγονται οι συγκρούσεις συμφερόντων και, αν τέτοιες συγκρούσεις δεν μπορεί να αποφευχθούν, να μπορούν να εντοπίζουν, να διαχειρίζονται, να παρακολουθούν και να γνωστοποιούν πραγματικές ή δυνητικές συγκρούσεις συμφερόντων, κατά τρόπο ώστε να αποτρέπεται η αρνητική επίδρασή τους στα συλλογικά συμφέροντα των δικαιούχων που εκπροσωπεί ο οργανισμός. Για το σκοπό αυτό, τουλάχιστον υποχρεούνται να υποβάλουν ατομική δήλωση προς τη γενική συνέλευση του Συνεταιρισμού, πριν από την ανάληψη των καθηκόντων τους και στη συνέχεια σε ετήσια βάση, που θα περιλαμβάνει τουλάχιστον τις ακόλουθες πληροφορίες:

α) οποιαδήποτε συμφέροντα έχουν στο Συνεταιρισμό,

β) κάθε αμοιβή, αποζημίωση ή παροχή που έλαβαν από το Συνεταιρισμό κατά το προηγούμενο φορολογικό έτος, στις οποίες περιλαμβάνονται και οι συνταξιοδοτικές, ασφαλιστικές παροχές, οι παροχές σε είδος και άλλα είδη παροχών,

γ) τα ποσά που έλαβαν κατά το προηγούμενο φορολογικό έτος ως δικαιούχοι από το Συνεταιρισμό,

δ) δήλωση σχετικά με οποιαδήποτε πραγματική ή δυνητική σύγκρουση μεταξύ προσωπικών συμφερόντων και συμφερόντων του Συνεταιρισμού ή μεταξύ υποχρεώσεων έναντι του Συνεταιρισμού, και υποχρεώσεων έναντι οποιουδήποτε άλλου φυσικού ή νομικού προσώπου.

**ΑΡΘΡΟ 28**

**Παροχή πληροφοριών προς τους δικαιούχους σχετικά με τη διαχείριση των δικαιωμάτων τους**

1. Ο Συνεταιρισμός διαθέτει το αργότερο εννέα (9) μήνες μετά το τέλος κάθε έτους χρήσης σε κάθε δικαιούχο, στον οποίο έχει αναγνωρίσει τα έσοδα που του αναλογούν από δικαιώματα για το συγκεκριμένο έτος χρήσης, ανεξαρτήτως αν αυτά του έχουν καταβληθεί ή όχι, τουλάχιστον τις ακόλουθες πληροφορίες:

α) τα στοιχεία επικοινωνίας που ο δικαιούχος έχει εξουσιοδοτήσει τον οργανισμό συλλογικής διαχείρισης να χρησιμοποιεί για την ταυτοποίηση και τον εντοπισμό του,

β) τα έσοδα από τα δικαιώματα που αναλογούν στον δικαιούχο,

γ) τα ποσά που καταβάλλονται από τον οργανισμό συλλογικής διαχείρισης στον δικαιούχο ανά κατηγορία εξουσιών που διαχειρίζεται και ανά είδος χρήσης,

δ) την περίοδο κατά την οποία πραγματοποιήθηκε η χρήση, στην οποία αντιστοιχούν τα αναλογούντα ποσά που αναγνωρίστηκαν και καταβλήθηκαν στον δικαιούχο, εκτός εάν αντικειμενικοί λόγοι, που σχετίζονται με την υποβολή αναφορών εκ μέρους των χρηστών, δεν επιτρέπουν στον οργανισμό συλλογικής διαχείρισης να παράσχει τις πληροφορίες αυτές,

ε) τις κρατήσεις που γίνονται για τα έξοδα διαχείρισης,

στ) τις κρατήσεις που γίνονται για κάθε σκοπό εκτός των εξόδων διαχείρισης,

ζ) τα έσοδα από δικαιώματα που αναλογούν στον δικαιούχο και τα οποία δεν έχουν καταβληθεί για οποιαδήποτε χρονική περίοδο.

**2.**  Ο Συνεταιρισμός παρέχει τις ως άνω πληροφορίες σε Ανεξάρτητες Οντότητες Διαχείρισης/ μέλη του Συνεταιρισμού, αρμόδιες για την περαιτέρω διανομή των εσόδων από τα δικαιώματα σε δικαιούχους, εάν οι εν λόγω οντότητες έχουν ήδη στην κατοχή τους τις πληροφορίες αυτές. Οι οντότητες αυτές οφείλουν να διαθέτουν τις πιο πάνω πληροφορίες το αργότερο εννέα (9) μήνες μετά το τέλος κάθε έτους χρήσης σε κάθε δικαιούχο, στον οποίον έχουν αναγνωρίσει τα έσοδα που του αναλογούν από δικαιώματα για το συγκεκριμένο έτος χρήσης, ανεξαρτήτως εάν αυτά του έχουν καταβληθεί ή όχι.

**ΑΡΘΡΟ 29**

**Παροχή πληροφοριών προς άλλους οργανισμούς συλλογικής διαχείρισης σχετικά με τη διαχείριση των δικαιωμάτων δυνάμει συμβάσεων εκπροσώπησης**

Ο Συνεταιρισμός διαθέτει το αργότερο εννέα (9) μήνες μετά το τέλος κάθε έτους χρήσης και με ηλεκτρονικά μέσα στους οργανισμούς συλλογικής διαχείρισης για λογαριασμό των οποίων αναλαμβάνει τη διαχείριση δικαιωμάτων στο πλαίσιο σύμβασης εκπροσώπησης για το συγκεκριμένο έτος χρήσης, τουλάχιστον τις ακόλουθες πληροφορίες:

α) τα έσοδα από τα δικαιώματα που αναλογούν και τα ποσά που καταβάλλονται από τον οργανισμό συλλογικής διαχείρισης ανά κατηγορία εξουσιών που διαχειρίζεται και ανά είδος χρήσης για τα δικαιώματα που διαχειρίζεται σύμφωνα με τη σύμβαση εκπροσώπησης,

β) τα έσοδα από δικαιώματα που τους αναλογούν και τα οποία δεν έχουν καταβληθεί για οποιαδήποτε χρονική περίοδο,

γ) τις κρατήσεις που γίνονται για τα έξοδα διαχείρισης,

δ) τις κρατήσεις που γίνονται για κάθε σκοπό εκτός των εξόδων διαχείρισης που αναφέρονται στο άρθρο 18 ν.4481/2017

ε) πληροφορίες για τη χορήγηση ή μη αδειών σε σχέση με τα έργα και άλλα ζητήματα που προβλέπονται στη σύμβαση εκπροσώπησης,

στ) αποφάσεις που εγκρίνονται από τη γενική συνέλευση, εφόσον οι αποφάσεις αυτές αφορούν τη διαχείριση των δικαιωμάτων δυνάμει της σύμβασης εκπροσώπησης.

**ΑΡΘΡΟ 30**

**Παροχή πληροφοριών προς δικαιούχους, άλλους οργανισμούς συλλογικής διαχείρισης και χρήστες κατόπιν αιτήματος**

Ο Συνεταιρισμός διαθέτει, κατόπιν αιτιολογημένου αιτήματος, σε οποιονδήποτε οργανισμό συλλογικής διαχείρισης, για λογαριασμό του οποίου αναλαμβάνει τη διαχείριση δικαιωμάτων στο πλαίσιο μιας σύμβασης εκπροσώπησης ή σε οποιονδήποτε δικαιούχο, Μέλος του Συνεταιρισμού ή Επωφελούμενο ή σε οποιονδήποτε χρήστη ακόμη και δυνητικό με τη χρήση ηλεκτρονικών μέσων και χωρίς αδικαιολόγητη καθυστέρηση, τουλάχιστον τις ακόλουθες πληροφορίες: τους τύπους των ερμηνειών/εκτελέσεων που εκπροσωπούν, τα δικαιώματα που διαχειρίζονται, και τις επικράτειες που καλύπτονται.

**ΑΡΘΡΟ 31**

**Προστασία δεδομένων προσωπικού χαρακτήρα**

Η επεξεργασία δεδομένων προσωπικού χαρακτήρα που πραγματοποιείται στο πλαίσιο του παρόντος νόμου υπόκειται στις διατάξεις του ν. 2472/1997 (Α΄ 50). Το Διοικητικό Συμβούλιο ορίζει με απόφασή τον υπεύθυνο επεξεργασίας.

**ΑΡΘΡΟ 32**

**ΔΙΑΧΕΙΡΙΣΤΙΚΟ ΕΤΟΣ**

Ως διαχειριστικό έτος ορίζεται το ημερολογιακό έτος. Ειδικά η πρώτη διαχειριστική χρήση αρχίζει από την παροχή άδειας λειτουργίας του Συνεταιρισμού από το Υπουργείο Πολιτισμού και τελειώνει την 31η Δεκεμβρίου του επομένου έτους.

**ΑΡΘΡΟ 33**

**ΑΠΟΘΕΜΑΤΙΚΑ**

1. Για το σχηματισμό του αποθεματικού παρακρατείται το 1/10 επί των καθαρών εσόδων της κάθε χρήσης , εκτός αν το ύψος του έχει εξισωθεί με τη συνολική αξία των συνεταιριστικών μερίδων.
2. Η Γενική Συνέλευση μπορεί να αποφασίζει για το σχηματισμό ειδικών έκτακτων αποθεματικών.

**ΑΡΘΡΟ 34**

**ΑΡΧΕΣ ΠΟΥ ΔΙΕΠΟΥΝ ΤΟΝ ΚΑΝΟΝΙΣΜΟ ΔΙΑΝΟΜΗΣ**

1. Η Γενική συνέλευση εγκρίνει και τροποποιεί τον κανονισμό διανομής
2. Το προϊόν της διαχείρισης διανέμεται καταρχήν σύμφωνα με το ποσοστό συμμετοχής της κάθε ερμηνείας σε αυτό το προϊόν
3. Αποκλίσεις από αυτή την αρχή επιτρέπονται εάν η πραγματική χρήση κάθε ερμηνείας ή ο αριθμός των δικαιούχων για κάθε χρήση του έργου δεν μπορεί να υπολογισθεί ή για τον υπολογισμό του απαιτείται δυσανάλογη εργασία. Ακόμα όμως και σε αυτές τις περιπτώσεις η διανομή πρέπει να βασίζεται σε αντικειμενικά και επαληθεύσιμα κριτήρια
4. Με απόφαση της Γενικής συνέλευσης ποσοστό επί των καθαρών εσόδων μπορεί να διατεθεί για τη δημιουργία Ταμείου αλληλοβοήθειας ή την ενίσχυση πολιτιστικών δραστηριοτήτων.

**ΑΡΘΡΟ 35**

**ΑΝΑΦΟΡΕΣ ΑΙΤΗΜΑΤΩΝ ΠΑΡΑΠΟΝΩΝ- ΥΠΟΒΟΛΗ ΚΑΤΑΓΓΕΛΙΩΝ**

Ο Συνεταιρισμός θέτει στη διάθεση των Μελών/Συνεταίρων του, των Επωφελουμένων και των Οργανισμών Συλλογικής Διαχείρισης, για λογαριασμό των οποίων αναλαμβάνει τη διαχείριση δικαιωμάτων στο πλαίσιο συμβάσεων εκπροσώπησης, διαδικασίες για τη διεκπεραίωση καταγγελιών, ιδίως σε σχέση με τη σύμβαση ανάθεσης για τη διαχείριση των δικαιωμάτων και τη λήξη αυτής ή την ανάκληση ή την καταγγελία των δικαιωμάτων, τους όρους εισδοχής μέλους, την είσπραξη των ποσών που οφείλονται στους δικαιούχους, τις κρατήσεις και τις διανομές. Η καταγγελία κατατίθεται εγγράφως με οποιονδήποτε τρόπο κρίνει ο καταγγέλλων σκόπιμο, στον οποίο συμπεριλαμβάνεται και το ηλεκτρονικό ταχυδρομείο.

Ο Συνεταιρισμός αναρτά με ευδιάκριτο τρόπο στην ιστοσελίδα του τα στοιχεία εκείνα που απαιτούνται προκειμένου να είναι εφικτή η υποβολή καταγγελιών, καθώς και το σχετικό πλαίσιο και τη διαδικασία που διέπουν την υποβολή και διεκπεραίωση αυτών.

Αν υποβληθεί καταγγελία στο Συνεταιρισμό, ο Συνεταιρισμός ενημερώνει τον καταγγέλλοντα για τη λήψη της αμέσως και σε κάθε περίπτωση το αργότερο μέσα σε τρεις (3) εργάσιμες ημέρες από την υποβολή της. Ο Συνεταιρισμός οφείλει να απαντά εγγράφως και αιτιολογημένα το αργότερο μέσα σε δώδεκα (12) εργάσιμες ημέρες από τη λήψη της καταγγελίας. Εάν απαιτηθούν περαιτέρω στοιχεία από τον Συνεταιρισμό, μπορεί να τα ζητήσει από τον καταγγέλλοντα εντός της ως άνω προθεσμίας. Σε αυτή την περίπτωση ο Συνεταιρισμός οφείλει να απαντήσει εγγράφως και αιτιολογημένα το αργότερο μέσα σε επτά (7) εργάσιμες ημέρες από την ημέρα λήψης των συμπληρωματικών στοιχείων.

**ΑΡΘΡΟ 36**

**ΕΠΙΛΥΣΗ ΔΙΑΦΟΡΩΝ ΜΕΤΑΞΥ ΜΕΛΩΝ ΚΑΙ ΟΡΓΑΝΙΣΜΟΥ**

**1.** Οι διαφορές μεταξύ του συνεταιρισμού και των μελών των οργανισμών συλλογικής διαχείρισης και των οργανισμών συλλογικής προστασίας, των δικαιούχων ή των χρηστών, που γεννώνται από την εφαρμογή των διατάξεων του ν.4481/2017 και του ν. 2121/1993, μπορεί, εάν το επιθυμούν όλα τα εμπλεκόμενα μέρη, να υπάγονται σε διαμεσολάβηση, σύμφωνα με τις διατάξεις του ν. 3898/2010 (Α΄211).

**2.** Σε περίπτωση αποτυχίας της διαμεσολάβησης, συντάσσεται πρακτικό, σύμφωνα με την παρ. 2 του άρθρου 9 του ν. 3898/2010. Η διαδικασία διαμεσολάβησης δεν θίγει το δικαίωμα των μερών να διεκδικούν και να προασπίζονται τα δικαιώματά τους προσφεύγοντας παράλληλα στα δικαστήρια. Τα μέρη μπορεί να υπαγάγουν τη διαφορά στη διαμεσολάβηση είτε πριν είτε κατά τη διάρκεια της εκκρεμοδικίας. Σε περίπτωση που η διαφορά υπαχθεί στη διαμεσολάβηση, αποκλείεται η άσκηση αγωγής πριν από την ολοκλήρωση της διαδικασίας διαμεσολάβησης. Αν υπαχθεί κατά τη διάρκεια της εκκρεμοδικίας, το δικαστήριο σε κάθε στάση της δίκης, αν τα μέρη συμφωνούν, αναβάλλει την εκδίκαση της υπόθεσης σε σύντομη δικάσιμο και πάντως όχι πέραν του εξαμήνου.

**ΑΡΘΡΟ 37**

**ΔΙΑΛΥΣΗ ΣΥΝΕΤΑΙΡΙΣΜΟΥ**

Ο Συνεταιρισμός διαλύεται:

α) αν τα μέλη μειωθούν κάτω των 10

β) όταν λήξει ο χρόνος διάρκειάς του και δεν αποφασίσθηκε παράταση από τη Γενική Συνέλευση

γ) αν αποφασίσει σχετικά η Γενική Συνέλευση

δ) αν κηρυχθεί σε πτώχευση σύμφωνα με το άρθρο 11 του νόμου 1667/1986.

**ΑΡΘΡΟ 38**

**ΣΥΓΧΩΝΕΥΣΗ ΣΥΝΕΤΑΙΡΙΣΜΩΝ**

Δύο ή περισσότεροι συν/σμοί μπορούν να συγχωνευθούν. Για τη συγχώνευση απαιτείται απόφαση των γενικών συνελεύσεων και καταχώριση του νέου καταστατικού στο μητρώο των συν/σμών του Ειρηνοδικείου, εκείνου στην περιφέρεια του οποίου θα έχει την έδρα του ο μετά την συγχώνευση συν/σμός. Από την καταχώριση αυτή ο νέος συν/σμός υπεισέρχεται σε όλα τα δικαιώματα και τις υποχρεώσεις των συν/σμών που συγχωνεύτηκαν. Οι εκκρεμείς δίκες συνεχίζονται από αυτόν χωρίς διακοπή.

**ΑΡΘΡΟ 39**

**ΕΚΚΑΘΑΡΙΣΗ**

Η εκκαθάριση διενεργείται από το εποπτικό συμβούλιο.

Κατά την εκκαθάριση διεκπεραιώνονται οι εκκρεμείς υποθέσεις και ιδιως εισπράττονται οι απαιτήσεις, ρευστοποιείται η περιουσία και πληρώνονται τα χρέη του Συνεταιρισμού. Το υπόλοιπο διανέμεται στους συνεταίρους σύμφωνα με τον κανονισμό διανομής.

**ΑΡΘΡΟ 40**

**ΤΕΛΙΚΗ ΔΙΑΤΑΞΗ**

Το παρόν καταστατικό αποτελούμενο από **40** άρθρα, εγκρίθηκε από την Καταστατική Γενική Συνέλευση, του συνεταιρισμού την στην Αθήνα την ……………………………… όπου συνήλθαν σε συνεδρίαση και υπογράφηκε ως ακολούθως:

**Για τον Οργανισμό ΕΡΑΤΩ ΣΥΝ.Π.Ε**

**Η ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

ΧΑΡΙΣ ΑΛΕΞΙΟΥ ΧΡΗΣΤΟΣ ΔΑΝΤΗΣ

**Ο ΑΝΤΙΠΡΟΕΔΡΟΣ Ο ΤΑΜΙΑΣ**

ΓΕΩΡΓΙΟΣ ΓΕΡΟΛΥΜΑΤΟΣ ΙΩΑΝΝΗΣ ΘΩΜΟΠΟΥΛΟΣ

**ΜΕΛΗ**

ΚΩΝΣΤΑΝΤΙΝΟΣ ΤΟΥΡΝΑΣ

ΑΝΑΣΤΑΣΙΟΣ ΚΑΤΟΠΟΔΗΣ

ΑΘΑΝΑΣΙΟΣ ΨΩΡΟΜΥΤΑΣ (ΚΟΜΝΗΝΟΣ)

**ΚΑΝΟΝΙΣΜΟΣ ΔΙΑΝΟΜΗΣ**

1. Από το σύνολο των εσόδων θα παρακρατείται ποσοστό μέχρι και 20% για την κάλυψη των εξόδων λειτουργίας του Οργανισμού. Το ποσοστό αυτό μπορεί να μειωθεί με απόφαση του Δ.Σ. . Στη συνέχεια γίνεται η παρακράτηση επί των καθαρών εσόδων που προβλέπεται στο άρθρο 21 του καταστατικού.
2. Τα προς διανομή έσοδα, θα διανέμονται ως εξής:

α. Αμοιβή από ραδιοτηλεοπτική μετάδοση με οποιοδήποτε τρόπο

Η αμοιβή από τη ραδιοτηλεοπτική μετάδοση θα διανέμεται α) με βάση τη χρήση των ερμηνειών κάθε ερμηνευτή, όπως αυτό θα εξευρίσκεται από τα προγράμματα (play-lists) των μεταδοθέντων ή αναμεταδοθέντων ερμηνειών, σε ποσοστό εξήντα τοις εκατό (60%) επι του διανεμομένου εσόδου αυτής της αμοιβής και β) με βάση τις εγγεγραμμένες ερμηνείες του κάθε δικαιούχου προς το σύνολο των εγγεγραμμένων ερμηνειών όλων των δικαιούχων που έχουν αναθέσει τη διαχείριση των δικαιωμάτων τους στον Οργανισμό, σε ποσοστό σαράντα τοις εκατό (40%) επί του διανεμομένου εσόδου αυτής της αμοιβής

β. Αμοιβή από την αναπαραγωγή για ιδιωτική χρήση (άρθρο 18 παρ.3 )

Η αμοιβή από την αναπαραγωγή για ιδιωτική χρήση θα διανέμεται α) με βάση τη χρήση των ερμηνειών κάθε ερμηνευτή, όπως αυτό θα εξευρίσκεται από τα προγράμματα (play-lists) των μεταδοθέντων ή αναμεταδοθέντων ερμηνειών, σε ποσοστό εξήντα τοις εκατό (60%) επι του διανεμομένου εσόδου αυτής της αμοιβής και β) με βάση τις εγγεγραμμένες ερμηνείες του κάθε δικαιούχου προς το σύνολο των εγγεγραμμένων ερμηνειών του συνόλου των δικαιούχων που έχουν αναθέσει τη διαχείριση των δικαιωμάτων τους στον Οργανισμό , σε ποσοστό σαράντα τοις εκατό (40%) επί του διανεμομένου εσόδου αυτής της αμοιβής

γ. Αμοιβή από τη δημόσια εκτέλεση

Η αμοιβή από τη δημόσια εκτέλεση θα διανέμεται α) με βάση τη χρήση των ερμηνειών κάθε ερμηνευτή, όπως αυτό θα εξευρίσκεται από τα προγράμματα (play-lists) των μεταδοθέντων ή αναμεταδοθέντων ερμηνειών, σε ποσοστό εξήντα τοις εκατό (60%) επί του διανεμομένου εσόδου αυτής της αμοιβής και β) με βάση τις εγγεγραμμένες ερμηνείες του κάθε δικαιούχου προς το σύνολο των εγγεγραμμένων ερμηνειών όλων των δικαιούχων που έχουν αναθέσει τη διαχείριση των δικαιωμάτων τους στον Οργανισμό, σε ποσοστό σαράντα τοις εκατό (40%), επί του διανεμομένου εσόδου αυτής της αμοιβής.

**ΓΙΑ ΤΟΝ ΟΡΓΑΝΙΣΜΟ «ΕΡΑΤΩ ΣΥΝ.Π.Ε.»**

**Η ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

ΧΑΡΙΣ ΑΛΕΞΙΟΥ ΧΡΗΣΤΟΣ ΔΑΝΤΗΣ

**Ο ΑΝΤΙΠΡΟΕΔΡΟΣ Ο ΤΑΜΙΑΣ**

ΓΕΩΡΓΙΟΣ ΓΕΡΟΛΥΜΑΤΟΣ ΙΩΑΝΝΗΣ ΘΩΜΟΠΟΥΛΟΣ

**ΜΕΛΗ**

ΚΩΝΣΤΑΝΤΙΝΟΣ ΤΟΥΡΝΑΣ

ΑΝΑΣΤΑΣΙΟΣ ΚΑΤΟΠΟΔΗΣ

ΑΘΑΝΑΣΙΟΣ ΨΩΡΟΜΥΤΑΣ (ΚΟΜΝΗΝΟΣ)